Priebežná správa o plnení Akčného plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2004 – 2005

Vláda Slovenskej republiky (ďalej len „vláda SR“) dňa 13. mája 2004 schválila uznesením č. 446/2004 záverečné vyhodnotenie Akčného plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2002 – 2003 a návrh Akčného plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2004 – 2005 (ďalej len „Akčný plán“). 
Vláda SR sa zaviazala vo svojom programovom vyhlásení v novembri 2002 podporovať všetky formy výchovy k vzájomnej národnostnej úcte i tolerancii a v tejto oblasti predkladať spoločné aktivity s mimovládnymi organizáciami. Akčný plán bol jedným z významných krokov smerujúcich k naplneniu tohto cieľa v roku 2004. 

Odôvodnenosť realizácie aktivít smerujúcich k predchádzaniu intolerancie a diskriminácie potvrdzujú aj reprezentatívne výskumy IVO z roku 2003 a 2004. Názory verejnosti na postavenie a šance vybraných spoločenských skupín  je jasne viditeľné v nasledujúcej tabuľke.

 „Ako hodnotíte postavenie a šance nasledujúcich skupín v našej spoločnosti?“ (v %)
	Horšie	Rovnaké	Lepšie	Neviem	
Ženy v porovnaní s mužmi	61 (64)	33 (29)	4 (5)	2 (3)	
Rómovia v porovnaní s ostatnými obyvateľmi	52 (51)	28 (25)	17 (19)	3 (5)	
Poznámka: V zátvorke uvádzame údaje zo septembra 2003.
Zdroj: Inštitút pre verejné otázky, september 2003, november 2004.

Ako ukazuje tabuľka, Rómom priznáva horšie postavenie a znížené šance približne polovica populácie. Z výskumov IVO z novembra 2004 však vyplýva, že iba 23 % respondentov súhlasí s názorom, že „Rómovia sú u nás diskriminovaní“, kým 74 % si myslí opak. Porovnanie s výskumom spred desiatich rokov však ukazuje, že interpretácia postavenia Rómov ako výsledku diskriminácie sa výrazne posilnila. V roku 1994 diskrimináciu Rómov pripustilo 8 % a popieralo 85 % respondentov  (Aktuálne problémy..., 1994). Mierne oslabenie predsudkov však vyvolalo aj pôsobenie fenoménu politickej korektnosti – t. j. silnejších zábran respondentov otvorene prejavovať svoje negatívne názory na Rómov a vystavovať sa tak riziku, že budú vnímaní ako „predpojatí rasisti“, podliehajúci negatívnym stereotypom. 
Podľa výskumov IVO, slovenská verejnosť tiež vníma EÚ v porovnaní so Slovenskom ako tolerantnejšiu voči rôznym skupinám obyvateľstva – voči ľuďom so zdravotným postihnutím, voči sexuálnym menšinám, starým ľuďom, ženám a imigrantom, ale aj ako sféru s väčšou svetonázorovou a náboženskou toleranciou.

Zohľadňujúc tieto skutočnosti, bol Akčný plán zameraný na viaceré oblasti spoločenského a kultúrneho života. Aktivity boli smerované najmä k zvyšovaniu vedomostnej úrovne občanov SR v oblasti ľudských práv všeobecne, ako aj konkrétne k predchádzaniu negatívnym javom v spoločnosti, akými sú diskriminácia, rasizmus, xenofóbia, antisemitizmus a ďalšie podoby intolerancie. V súvislosti so vstupom SR do EÚ boli aktivity akčného plánu zamerané aj na novú oblasť – oblasť migrácie a zintenzívnenia systematického vzdelávania a informovanosti smerom k žiadateľom o azyl, ktorí z hľadiska rešpektovania ľudských práv a možností rozličných foriem diskriminácie patria k jednej z najviac ohrozených skupín v rámci množiny cudzincov žijúcich na území SR. 

Tento materiál obsahuje prehľad aktivít realizovaných v rámci akčného plánu v období od jeho prijatia vládou SR do 31. decembra 2004. Podklady poskytli Ministerstvo kultúry SR, Ministerstvo obrany SR, Ministerstvo práce, sociálnych vecí a rodiny SR, Ministerstvo  spravodlivosti SR, Ministerstvo školstva SR, Ministerstvo vnútra SR, Ministerstvo zdravotníctva SR, Ministerstvo zahraničných vecí SR, Ministerstvo financií SR, Úrad splnomocnenkyne vlády SR pre rómske komunity, Generálna prokuratúra SR, Úrad hraničnej a cudzineckej polície Prezídia Policajného zboru, Migračný úrad Ministerstva vnútra SR, Justičná akadémia, Slovenská zdravotnícka univerzita, Združenie miest a obcí Slovenska, Úrad pre štátnu službu, Štátny pedagogický ústav. Súčasťou Priebežnej správy o plnení Akčného plánu je aj vyhodnotenie projektov mimovládnych organizácií (MVO) zapojených do Akčného plánu v roku 2004. 
Štruktúra tohto materiálu kopíruje rozdelenie úloh v akčnom pláne na rok 2004–2005.

1. Systematické vzdelávania príslušníkov profesionálnych skupín, ktorí pri výkone svojho povolania majú vplyv na predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie.

1.1  Systematické vzdelávanie príslušníkov Policajného zboru, hraničnej a cudzineckej polície, Útvaru osobitného určenia v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.
 
Úloha:
Ministerstvo vnútra SR (ďalej len „MV SR“) bude zabezpečovať systematické vzdelávanie príslušníkov Policajného zboru, hraničnej a cudzineckej polície a Útvaru osobitného určenia v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie a prejavom neonacizmu. Vzdelávanie sa bude uskutočňovať v súlade so vzdelávaním a výcvikom príslušníkov Policajného zboru v oblasti ľudských práv a zameria sa predovšetkým na informovanie o smerniciach EÚ 2000/43/EC a 2000/78/EC a na smernice nadväzujúci tzv. „antidiskriminačný zákon“, ktorého schválenie v NR SR sa očakáva v máji 2004.
 
Termín: priebežne
Zodpovední : školiace pracoviská a organizácie MV SR
Finančné zabezpečenie : z rozpočtovej kapitoly MV SR
 
Plnenie:
Vzdelávanie v oblasti predchádzania všetkým formám diskriminácie prebiehalo v súlade s „Plánom systematického vzdelávania príslušníkov Policajného zboru, zameraným na predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie v rezorte MV SR do r. 2010“ (Č.p. SPC – 183/3-03).
V hodnotenom období bola služba hraničnej polície a služba cudzineckej polície vzhľadom na intenzívne kontakty s nelegálnymi migrantmi školená najmä v oblasti dodržiavania Európskeho kódexu policajnej etiky – odporúčanie Rady Európy Rec(2001) 10 v nadväznosti na etický kódex príslušníka PZ. Ide o špecifický kontakt týchto policajných služieb vo vzťahu k občanom iných štátov, ktorí nelegálne vstupujú na územie SR so špecifikáciou potenciálnych dôvodov diskriminácie ako sú: rasa, jazyk, farba kože, náboženstvo, telesný alebo duševný postih, sexuálna orientácie, vek, pohlavie a pod..
Usmernenie policajtov nadväzovalo najmä na správnu interpretáciu Európskeho dohovoru o ľudských právach a s ním súvisiacu judikatúru, na všeobecno-politické odporúčania Európskej komisie proti rasizmu a neznášanlivosti (ECRI), ako aj ďalšie dokumenty vypracované v danej oblasti Radou Európy. Uvedené vzdelávanie sa vykonávalo ako súčasť služobnej prípravy na útvaroch v súlade s aktuálnymi zmenami v právnych predpisoch a služobných postupoch, resp. v rámci pracovných porád. Pre potreby tohto vzdelávania zabezpečil úrad hraničnej a cudzineckej polície neoficiálny preklad uvedeného dokumentu, vyhotovenie brožúrky, ako aj vystavenie prekladu tohto dokumentu na intranetovej stránke MV SR (od júna 2004).
Vzdelávanie policajtov služby hraničnej polície a služby cudzineckej polície bolo ďalej zamerané na tréningy postupov striktného dodržiavania ľudských práv a predchádzania prejavom rasizmu, diskriminácie či iným prejavom intolerancie pri riešení extrémnych situácii ako agresívne alebo odmietavé správanie sa migrantov alebo obyvateľstva, odmietanie výpovede, zmena výpovedí, ale aj pri pomoci obetiam. Pre policajtov absolvujúcich tieto kurzy vydal úrad hraničnej a cudzineckej polície, aj v tomto prípade v spolupráci s holandskými partnermi špeciálne vlastné študijné materiály a pracovné zošity ako študijné pomôcky. 
S podobnou témou sa realizoval komunikačný tréning v spolupráci s holandskými policajnými špecialistami. S touto spoluprácou sa ráta aj v budúcnosti.
Policajti v prípravnej štátnej službe po prijatí do služobného pomeru absolvovali vzdelávanie v rámci pomaturitného kvalifikačného alebo zdokonaľovacieho štúdia na strednej odbornej škole PZ, resp. na Akadémii PZ v rámci špecializačného štúdia.

Prezídium Policajného zboru v novembri 2003 spracovalo „Analýzu funkcie policajného špecialistu pre prácu s rómskymi komunitami“, ktorú vláda SR prerokovala ako informatívny materiál dňa 14. januára 2004. Následne minister vnútra SR dňa 18. decembra 2003 schválil „Časový harmonogram vytvorenia a realizácie Projektu policajných špecialistov pre prácu s rómskymi komunitami“ s uvedením konkrétnych úloh a termínov na ich splnenie. Vychádzajúc z harmonogramu, pracovná skupina určená ministrom vnútra, pripravila Pilotný projekt policajných špecialistov pre prácu s komunitami (ďalej len „pilotný projekt“). Jeho poslaním bude participovať na riešení problémov Rómov po línii činnosti Policajného zboru a spolupracovať s už rozbehnutými programami iných rezortov, ako sú napríklad programy sociálnej terénnej práce. V roku 2004 prebiehala prípravná fáza pilotného projektu. V rámci počiatočných prác boli preskúmané možnosti financovania niektorých aktivít pilotného projektu, vypracované inštitucionálne predpoklady a zároveň bola prehodnotená aj štruktúra vzdelávania policajných špecialistov. Okrem uvedeného bol v tejto fáze uskutočnený výber okresných riaditeľstiev Policajného zboru, v služobnom obvode ktorých bude zavedená pilotná prevádzka činnosti policajných špecialistov, ako aj výber 18 príslušníkov Policajného zboru, ktorí sa budú podieľať na realizácii pilotného projektu. V rámci realizácie pilotného projektu sa v dňoch 25. a 26. októbra 2004 vo Vyšných Ružbachoch uskutočnilo prvé školenie vybraných príslušníkov Policajného zboru. V mesiaci december 2004 sa realizovalo špecializované školenie vybraných príslušníkov Policajného zboru v rozsahu 48 vyučovacích hodín, na ktorom sa okrem lektorov Policajného zboru podieľali aj odborníci z mimovládnych organizácií. 
V roku 2004 sa v rámci vzdelávania a získavania nových poznatkov policajti zaoberajúci sa problematikou extrémizmu zúčastnili aj medzinárodných odborných školení, seminárov a zasadnutí expertných skupín

1.2  Systematické vzdelávanie pedagógov a budúcich pedagógov v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

Úloha:
Ministerstvo školstva SR (MŠ SR)  bude zabezpečovať systematické vzdelávanie pedagógov a budúcich pedagógov v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie. Vzdelávanie sa zameria predovšetkým na oboznámenie pedagógov so smernicami EÚ 2000/43/EC a 2000/78/EC a na smernice nadväzujúci tzv. „antidiskriminačný zákon“, ktorého schválenie v NR SR sa očakáva v máji 2004.
Pri zabezpečovaní vzdelávania bude MŠ SR  spolupracovať s mimovládnymi organizáciami, ktoré sa dlhodobo venujú témam spojeným s intoleranciou.

Plnenie:
MŠ SR v každoročne vydávaných pedagogicko-organizačných pokynoch pre školy, školské zariadenia, orgány štátnej správy v školstve a územnej samospráve upriamuje pozornosť zriaďovateľov a riaditeľov škôl a školských zariadení na zabezpečenie „systematického vzdelávania pedagógov v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie v spolupráci s relevantnými mimovládnymi organizáciami“. MŠ SR prostredníctvom svojich priamo riadených organizácií (najmä metodicko-pedagogické centrá, Štátny pedagogický ústav) pripravuje a realizuje rôzne formy vzdelávania obsahovo priebežne aktualizované o nové dokumenty a poznatky predmetnej problematiky.
MŠ SR vo vyššie spomenutých pedagogicko-organizačných pokynoch zároveň odporúča „zabezpečiť uskutočnenie besied k tejto problematike v spolupráci s relevantnými mimovládnymi organizáciami a inými inštitúciami“. MŠ SR upozornilo krajské školské úrady, aby oboznámili zriaďovateľov škôl s možnosťou účasti prokurátorov na podujatiach školskej mládeže.

Úloha:
A) MŠ SR a Metodicko-pedagogické centrum v Prešove (MPC) zabezpečí realizáciu projektu „Predchádzajme intolerancii“. Odbornými garantmi a lektormi projektu budú metodici MPC v Prešove, Úrad vlády SR, organizačná jednotka MPC - ROCEPO, Nadácia M. Šimečku, OZ Občan a demokracia. Priebežné vzdelávanie pedagogických zamestnancov škôl a školských zariadení s vysokým zastúpením rómskych žiakov a učiteľov z národnostne zmiešaných oblastí, učiteľov spoločenskovedných predmetov, najmä občianskej náuky a náuky o spoločnosti a výchovných poradcov prebehne formou prednášok, pracovných seminárov, panelových diskusií, tvorivých dielní a pod. Projekt má  100-hodinovú časovú dotáciu s periodicitou stretávania sa raz za dva mesiace počas dvoch dní. Budú vytvorené tri skupiny s počtom približne 30 účastníkov na jednu skupinu, t.j. spolu približne 90 účastníkov. 
 
Termín: máj 2004 - február 2005
Zodpovední : MŠ SR a metodicko-pedagogické centrá
Finančné zabezpečenie : 52 300 Sk na rok 2004

Plnenie:
Projekt bol realizovaný ako súčasť priebežného vzdelávania pedagogických pracovníkov prešovského a košického kraja. V októbri 2004 MPC Prešov pripravilo v Drienici dvojdňový seminár, ktorého program bol zameraný na informovanie pedagógov o aktuálnej situácii v oblasti predchádzania všetkých druhov diskriminácie, na praktické ukážky nových foriem a metód práce so žiakmi s cieľom eliminovať intoleranciu, na prípravu scenárov vyučovacích hodín, výchovných metód kompatibilných s dodržiavaním ľudských práv a práv dieťaťa.  Seminára sa zúčastnilo 46 učiteľov základných škôl. Ďalší jednodňový workshop bol zameraný na prípravu prezentácie kultúr národnostných menšín, ktorého sa zúčastnilo 20 učiteliek zo základných škôl z etnicky zmiešaných oblastí. K problematike intolerancie MPC vydalo v náklade 500 ks metodickú príručku Predchádzajme intolerancii, na ktorej spolupracovali metodici pre náuku o spoločnosti, občiansku a etickú výchovu. Príručka okrem vlastných vkladov autorky V. Hoffmanovej obsahuje aj najúspešnejšie aktivity, ktoré MPC získalo počas výcvikov a pracovných dielní vedených OZ Občan a demokracia, Nadáciou Milana Šimečku, Centrom pre riešenie konfliktov. Bola rozoslaná na všetky stredné školy prešovského kraja a bola poskytnutá všetkým účastníkom seminára.
Na projekt MPC Prešov „Predchádzajme intolerancii“ poskytol Úrad vlády SR na rok 2004 sumu 52.294,- Sk na výdavky v súlade s predloženým projektom. V I. polroku 2005 by mal projekt pokračovať ďalšími aktivitami.

Úloha:
B)  MŠ SR v spolupráci s Úradom vlády SR, odborom boja proti korupcii,  prostredníctvom mimovládnej organizácie Transparency International Slovensko, Štátneho pedagogického ústavu a metodických centier zrealizuje projekt s názvom „Protikorupčné nástroje“ na vzdelávanie pedagógov v oblasti predchádzania všetkým formám diskriminácie v pracovnoprávnych, ekonomických a spoločensko-sociálnych vzťahoch so zameraním na stransparentňovanie prostredia, zvyšovanie citlivosti na korupčné správanie a protikorupčné nástroje.
 
Termín: školský rok. 2004/2005:  september - december 2004
Zodpovední : MŠ SR a ÚV SR – odbor boja proti korupcii, Transparency International Slovensko, ŠPÚ
Finančné zabezpečenie : 213 000 Sk
 
Plnenie:
Projekt Štátneho pedagogického ústavu „Protikorupčné nástroje v stredných školách“ bol MŠ SR schválený rozhodnutím č. 2592/2001 z 3.8.2001. Predmetným rozhodnutím bol vydaný súhlas s jeho experimentálnym overovaním na vybraných stredných školách v predmetoch náuka o spoločnosti, občianska náuka a etická výchova v školských rokoch 2001/2002 a 2002/2003. 
V školskom roku 2004/2005, v období september – december 2004 sa prostredníctvom mimovládnej organizácie Transparency International Slovensko, ŠPÚ a metodicko-pedagogických centier SR (Bratislava, Bratislava-mesto, Banská Bystrica, Prešov, Trenčín) zrealizoval projekt vzdelávania pedagógov v oblasti predchádzania formám diskriminácie so zameraním na stransparentňovanie prostredia, zvyšovanie citlivosti na korupčné správanie a protikorupčné nástroje. V rámci prípravnej časti projektu sa aktualizovali učebné texty z roku 2002; kolektív autoriek (D. Ďurajková, D. Zemanovičová a M. Zuberská) v spolupráci s Transparency International Slovensko pripravil metodickú príručku pod názvom Celospoločenský problém – korupcia II.. Učebné texty obsahujú súbor aktívnych, participatívnych metód výuky – námety na formu vyučovania danej problematiky. Publikácia je určená predovšetkým stredoškolským učiteľom a všetkým ostatným, ktorí pracujú s mladými ľuďmi a sú ochotní prispieť k riešeniu závažného celospoločenského problému, akým korupcia je. Aktualizácia bola potrebná z dôvodu prijatých legislatívnych zmien, ktoré výrazne sprísnili právnu úpravu trestných činov korupcie, ako aj zmien v jednotlivých oblastiach zasiahnutých korupciou a prioritách protikorupčných opatrení. Metodická príručka je po aktualizácii komplexnejšia, obsahuje širší okruh tém a reaguje na spoločenské zmeny. Začiatkom októbra 2004 bola aktualizovaná príručka vydaná v náklade 250 kusov, neskôr – počas realizačnej fázy z dôvodu vyššieho dopytu po príručke a vzhľadom na nižšie náklady na lektorský tím, bola realizovaná dotlač publikácie v náklade ďalších 250 ks.  Publikácie boli distribuované v rámci jednotlivých tréningov priamo stredoškolským učiteľom – účastníkom tréningov, spolu s videokazetou „Korupcia nám pije krv“ vydanou odborom boja proti korupcii Úradu vlády SR.
Počas realizačnej fázy projektu (október – november 2004) sa uskutočnilo 7 jednodňových školení pre učiteľov stredných škôl v Martine, Banskej Bystrici, Prešove, Košiciach, Bratislave, Trenčíne, spolu s počtom 114 účastníkov.
Na projekt bola v rámci Akčného plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2004-2005 (ďalej len „AP“) na rok 2004 schválená suma 213.000,- Sk. Skutočné náklady na realizáciu projektu boli napokon 169.938,50 Sk, keďže na zabezpečenie školení bolo bez ohrozenia ich kvality vynaložených menej prostriedkov, ako bolo pôvodne rozpočtovaných.

Úloha:
C) MŠ SR v spolupráci s UNICEF Slovensko a Slovenským národným strediskom pre ľudské práva zabezpečí vydanie a distribúciu metodickej publikácie s názvom „S každým dieťaťom sa ráta“. Publikácia zahŕňa účinné postupy a techniky pri výchove k tolerancii, akceptácii inakosti a rešpektovaniu ľudských práv. Keďže v nej obsiahnuté navrhované pedagogické postupy obsahujú prvky zážitkových metodík, bude distribúciu učebníc sprevádzať aj tréningový seminár.
 
Termín: september - december 2004
Zodpovední : MŠ SR a UNICEF Slovensko, SNSĽP
Finančné zabezpečenie : 21 000 Sk
 
Plnenie:
MŠ SR finančne (vo výške 100.000,- Sk) podporilo vydanie metodickej publikácie UNICEF Slovensko s názvom „S každým dieťaťom sa ráta“ a priebežne distribuuje jej 500 ks centrám výchovnej činnosti  a občianskym združeniam, ktorých náplňou je práca s deťmi. Na dotlač ďalších 500 ks príručky prispel Úrad vlády SR v rámci plnenia AP v roku 2004 sumou 21.000,- Sk. Tieto publikácie budú použité ako súčasť projektu „Školy priateľské deťom“: na týchto školách UNICEF pravidelne prezentuje témy týkajúce sa detských práv a implementácie Dohovoru o právach dieťaťa.

Úloha:
D) Nadácia Katedra pripraví a zrealizuje sériu tréningov pre pedagógov vyučujúcich etickú výchovu, pre triednych učiteľov s cieľom získavať trénerské zručnosti pri práci s príručkou Tolerancia. Tréningy sú dôležitým prvkom, ktorý podporuje zmysluplnosť vydania a distribúcie príručky Tolerancia (autori: Prof. Miroslav Kusý a Terézia Stredlová, Lilium Aurum, 2003). Publikácia vyšla s podporou Úradu vlády SR v r. 2003 a je určená k výchovno-vzdelávacím aktivitám škôl a školských zariadení v rámci predmetov občianska výchova, občianska náuka, náuka o spoločnosti a etická výchova.
Prostredníctvom tréningov sa zabezpečí účinné používanie publikácie vo vzdelávacom procese. Nepriamou cieľovou skupinou projektu sa v konečnom dôsledku stanú samotní žiaci základných škôl, študenti gymnázií a stredných škôl. Predpokladaná dĺžka projektu je 4 mesiace.  Tréningov sa zúčastní približne 160 pedagógov. 
 
Termín: máj - september 2004
Zodpovední : experti Nadácie Katedra a autori publikácie
Finančné zabezpečenie : 120 000 Sk

Plnenie:
V rámci realizácie projektu Nadácia Katedra oslovila ako spolupracujúcich partnerov MPC na Slovensku: Bratislavy, bratislavského regiónu, Banskej Bystrice, Prešova, Martina a Akadémiu vzdelávania v Dunajskej Strede. Počas augusta až novembra 2004 nadácia zorganizovala v spolupráci s uvedenými partnermi dva jednodňové a tri dvojdňové tréningové stretnutia pre pedagógov predovšetkým predmetov občianska výchova, občianska náuka, náuka o spoločnosti a etická výchova. Tréningov sa zúčastnilo spolu 113 účastníkov. Tréningy sa uskutočňovali podľa pripravených sylabov, pod vedením lektorov (prof. Kusý, PhDr. Strédlová – prednášky; PhDr. Némethová, Ing. Lelkesová – interaktívny tréning). Súčasťou stretnutí bola aj distribúcia publikácie „Tolerancia“, jednak pre potreby účastníkov, ale vo väčšom počte aj pre potreby škôl a pedagogicko-psychologických poradní. Nadácia Katedra plánuje pokračovať v organizovaní tréningov aj v druhom polroku školského roka 2004/2005. Úrad vlády podporil uvedený projekt sumou 120.000,- Sk.

Úloha:
E)  Občianske združenie Ľudia proti rasizmu pripraví a zrealizuje projekt s názvom „Výchova k tolerancii“. Zámerom projektu je znížiť medzi mladými ľuďmi úroveň predsudkov voči ľuďom  z iných kultúr; poskytnúť žiakom a študentom pohľad na život menšín a problém rasizmu a diskriminácie aj zo strany tých, ktorí sú jeho obeťou.
Projekt počíta s vydaním publikácie „Mýty o rasizme“, ktorá bude distribuovaná na školy. Publikácia jednoduchým a zrozumiteľným spôsobom odpovedá a vyvracia najčastejšie predsudky voči Rómom, cudzincom, Židom, homosexuálom a utečencom.
Druhou časťou projektu je vydanie plagátu „Rasizmus“, ktorý bude rozoslaný na všetky stredné a základné školy. Plagát bude obsahovať informácie o rasizme, jeho príčinách, vysvetlenie niektorých mýtov o menšinách a podobne. Bude slúžiť ako názorná pomôcka pre učiteľov a zároveň môže byť trvalou súčasťou interiéru školských zariadení.
Výsledkom tohto projektu v jeho konečnej fáze bude systém celoplošného, efektívneho a systematického vzdelávania k tolerancii formou postupného vyškolenia učiteľov občianskej náuky a etickej výchovy na druhom stupni všetkých základných škôl a na stredných školách. Súčasne s uvedeným, cieľové skupiny získavajú efektívne a moderné vyučovacie programy a pomôcky.
 
Termín: máj - november 2004  
Zodpovední : experti a školitelia OZ Ľudia proti rasizmu
Finančné zabezpečenie : 163 000 Sk

Plnenie:
OZ Ľudia proti rasizmu pripravilo v rámci projektu „Výchova k tolerancii“ dva samostatné výučbové programy s tematikou tolerancie, rasizmu a diskriminácie pre II. stupeň ZŠ. Každý z výučbových programov trvá 90 minút, obsahuje hlavne interaktívne metódy a dopĺňa a rozširuje platné osnovy predmetov etická výchova a občianska náuka základných a stredných škôl schválených MŠ SR. Testovanie výučbových programov sa uskutočnilo v spolupráci s Centrom pre environmentálnu a etickú výchovu ŽIVICA na Gymnáziu Einsteinova (v rozsahu 6 vyučovacích hodín) a na Gymnáziu Metodova (v rozsahu 2 vyučovacích hodín). Testovania sa zúčastnilo spolu 79 žiakov. Počas novembra - decembra 2004 sa uskutočnili tri jednodňové školenia v spolupráci s MPC Bratislava Tomášikova ul., MPC Bratislava Exnárova ul. a MPC Trenčín, za účasti spolu 46 učiteľov bratislavského a trenčianskeho kraja. Učitelia obdržali metodické listy vypracované na základe testovaných a vyhodnocovaných výučbových programov. Súčasťou projektu bolo tiež vyhotovenie informačnej nástenky „Rasizmus“, ktorej cieľom je pútavou formou informovať o téme rasizmu a potrebe tolerancie (plagát „Čože? Ja a rasista?!?“ bol vydaný v náklade 5000 ks)  a vydanie publikácie „Mýty o rasizme“ ( v náklade 1 000 ks). Tieto informačné materiály boli distribuované účastníkom školení, ako aj účastníkom aktivít pri príležitosti Medzinárodného dňa boja proti fašizmu a antisemitizmu (9. november). Úrad vlády SR podporil projekt celkovou sumou 163.000,- Sk.

1.3 Systematické vzdelávanie sudcov, justičných čakateľov a príslušníkov Zboru väzenskej a justičnej stráže SR v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

Úloha:
Ministerstvo spravodlivosti SR (ďalej len „MS SR“) bude naďalej zabezpečovať systematické vzdelávanie sudcov a justičných čakateľov v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.
MS SR v úzkej spolupráci so Zborom väzenskej a justičnej stráže SR (ďalej len „zbor“) bude naďalej zabezpečovať systematické vzdelávanie príslušníkov zboru s orientáciou na interaktívne vzdelávacie cykly pre príslušníkov zboru zamerané na multikultúrnu výchovu, oblasť ľudských práv a predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie (predovšetkým v zmysle smerníc EÚ 2000/43/EC a 2000/78/EC a tzv. „antidiskriminačného zákona“, ktorého schválenie v NR SR sa očakáva v máji 2004) a aplikáciu prosociálnych programov v ústavoch na výkon väzby a ústavoch na výkon trestu odňatia slobody.
 
Termín : priebežne
Zodpovední : MS SR a Zbor väzenskej a justičnej stráže SR
Finančné zabezpečenie : z kapitoly MS SR
 
Plnenie:
MS SR v spolupráci s European Roma Rights Center (ERRC) so sídlom v Budapešti v októbri 2004 zorganizovalo medzinárodný seminár:„Úloha súdnej žaloby pri implementácii smernice EÚ o rovnosti rás“ za účasti lektorov z Veľkej Británie a Maďarska. Témy prednášok boli zamerané na priamy vplyv práva EÚ a ďalších medzinárodných zmlúv na legislatívu SR, medzinárodné záväzky týkajúce sa diskriminácie, Medzinárodný dohovor na odstránenie všetkých foriem rasovej diskriminácie (CERD), smernicu EÚ o rovnosti rás, ktorá ustanovuje zásadu rovnakého zaobchádzania bez ohľadu na rasový alebo etnický pôvod.
V spolupráci s Kanceláriou zástupcu SR pred Európskym súdom pre ľudské práva zorganizovalo v januári 2004 seminár „Aplikácie ustanovení Dohovoru o ochrane ľudských práv  a základných slobôd v práci sudcu – občianskoprávne aspekty so zameraním na najnovšiu judikatúru Európskeho súdu pre ľudské práva“ k vybraným článkom: čl. 5 – právo na slobodu a bezpečnosť, čl. 6  - právo na spravodlivé súdne konanie a osobnostné práva v intenciách článkov 2,3,8 a 10 Dohovoru o ochrane ľudských práv  a základných slobôd.
V spolupráci so Spoločnosťou priateľov detí z detských domovov  - Úsmev ako dar zorganizovalo MS SR dva medzinárodné semináre „Postavenie a ochrana rodiny v rodinnom práve“ a „Ochrana práv detí v novom právnom systéme“ (apríl 2004, október 2004), ktorých cieľom bola prezentácia medzinárodných dokumentov týkajúcich sa ochrany práv žien  a detí (lektori zo Švajčiarska a Talianska), pripravovanej novely zákona o rodine a sociálno-právnej ochrane detí a možnosť vzniku špecializovaných senátov pre deti a mládež na Slovensku.
V spolupráci s Úradom vysokého komisára OSN pre utečencov MS SR zorganizovalo dva semináre „Azylové konanie na Slovensku“ (máj 2004, november 2004), na ktorých sa zúčastnili sudcovia, zástupcovia Migračného úradu MV SR, Úradu hraničnej a cudzineckej polície Prezídia Policajného zboru, Slovenského helsinského výboru a Spoločnosti ľudí dobrej vôle. Tematicky boli semináre zamerané na udeľovanie azylu z humanitárnych dôvodov  a aplikáciu článkov 3,6 a 8 Európskeho dohovoru o ochrane ľudských práv  a základných slobôd (zákaz mučenia, právo na rešpektovanie súkromného a rodinného života a pod.). Súčasťou seminárov bola analýza rozhodnutí Migračného úradu MV SR o neudelení azylu, vybraných rozhodnutí súdov v azylových veciach a informácia o prebiehajúcich konaniach žiadateľov o azyl.
Zbor väzenskej a justičnej stráže (ďalej len „zbor“) zabezpečoval systematické vzdelávanie príslušníkov zboru v oblasti ľudských práv so zreteľom na predchádzanie všetkým formám diskriminácie, rasizmu, xenofóbie a ostatným prejavom intolerancie prostredníctvom odborného vzdelávania príslušníkov zboru v Inštitúte vzdelávania zboru. V novej Koncepcii vzdelávania príslušníkov zboru a zamestnancov zboru na roky 2004 -2015 sa uvedená problematika vyučuje v predmete Základy práva. V základnom odbornom vzdelávaní sa jej venuje 5 hodín, z toho 3 hodiny sú venované problematike rómskeho etnika. Špecializované odborné vzdelávanie ďalej rozširuje túto problematiku o 2 hodiny v predmete Väzenské systémy a väzenské organizácie.
Problematika predchádzania všetkým formám diskriminácie, rasizmu, xenofóbie a ostatným prejavom intolerancie venuje pozornosť hlavne odbor výkonu väzby a výkonu trestu generálneho riaditeľstva zboru, ktorý v spolupráci s občianskymi združeniami a nadáciami pripravil v minulosti „Víkendový vzdelávací program pre príslušníkov zboru“, ktorého súčasťou bola aj problematika predchádzania všetkým formám diskriminácie, rasizmu, xenofóbie a ostatným prejavom intolerancie v podmienkach väzenstva a plánuje v podobných aktivitách pokračovať prípravou výcvikových kurzov pre lektorov v oblasti ľudských práv.  

1.4 Systematické vzdelávanie prokurátorov a právnych čakateľov prokuratúry v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

Úloha:
Generálna prokuratúra SR bude zabezpečovať systematické vzdelávanie prokurátorov a právnych čakateľov v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie, predovšetkým v zmysle smerníc EÚ 2000/43/EC a 2000/78/EC a tzv. „antidiskriminačného zákona“, ktorého schválenie v NR SR sa očakáva v máji 2004.
Generálna prokuratúra SR každoročne usporadúva semináre a pracovné porady prokurátorov okresných a krajských prokuratúr určených na vybavovanie agendy rasovo motivovaných trestných činov v každom kraji. V tomto roku sa zrealizuje projekt s názvom „Uplatňovanie prostriedkov trestného práva na ochranu ľudských práv, s osobitným dôrazom na postih prejavov rasizmu“. Participovať na projekte budú zástupcovia prokuratúry, zástupcovia Policajného zboru a tiež zástupcovia mimovládnych organizácií, ktorí o daný projekt prejavili záujem. 
Generálna prokuratúra SR zabezpečí účasť prokurátorov na podujatiach školskej mládeže, zameraných na výchovu proti rasizmu a ostatným prejavom intolerancie na základe iniciatívy pracovníkov MŠ SR.
 
Termín : priebežne, júl – september 2005
Zodpovední : GP , MŠ SR
Finančné zabezpečenie : 0 Sk na rok 2004

Plnenie:
V dňoch 19. - 20. mája 2004  sa uskutočnil seminár pre prokurátorov Slovenskej republiky vykonávajúcich dozor v miestach, kde je obmedzená osobná sloboda občanov. Seminár bol okrem iného zameraný na dodržiavanie ľudských práv pri výkone väzby. 
Generálna prokuratúra SR usporiadala v roku 2004 dve školenia všetkých právnych čakateľov prokuratúry v Slovenskej republike zamerané okrem iného na  predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie. Školenia sa uskutočnili 22. apríla 2004 a 21. septembra 2004. Na ich programe boli prednášky a rozpravy na tému „ Uplatňovanie prostriedkov trestného práva v boji proti rasizmu”. 
Seminár na tému „Ochrana ľudských práv so zameraním na ochranu detí a na trestnoprávnu ochranu a zodpovednosť detí a mládeže” zorganizovala Generálna prokuratúra SR v dňoch 13. - 14. septembra 2004 za účasti zástupcov Ministerstva práce, sociálnych vecí a rodiny SR  a Policajného zboru. Témy prednášok boli zamerané na najaktuálnejšie problémy vyskytujúce sa pri uplatňovaní prostriedkov trestného práva na ochranu detí a mládeže, ako aj na prevenciu proti útokom na práva detí.

1.5. Systematické vzdelávanie zdravotníckych pracovníkov v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

Úloha:
Ministerstvo zdravotníctva SR (ďalej len „MZ SR“) bude zabezpečovať vzdelávanie zdravotníckych pracovníkov v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie, predovšetkým v zmysle smerníc EÚ 2000/43/EC a 2000/78/EC a tzv. „antidiskriminačného zákona“, ktorého schválenie v NR SR sa očakáva v máji 2004. 
MZ SR a Slovenská zdravotnícka univerzita (ďalej len „SZU“) v Bratislave zrealizujú projekt s názvom „Systematické vzdelávanie zdravotníckych pracovníkov v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie“. Koordinačným pracoviskom sa stane Fakulta verejného zdravotníctva a riešiteľskými pracoviskami Fakulta ošetrovateľstva a zdravotníckych odborných štúdií, Fakulta zdravotníckych špecializačných štúdií, Fakulta verejného zdravotníctva, Ústav spoločenských vied a Vedeckovýskumná základňa SZU. 
Cieľom projektu je prispieť k zabezpečeniu rovného prístupu k zdraviu pre všetky skupiny obyvateľstva a zvýšiť vedomostnú úroveň všetkých kategórií zdravotníckych pracovníkov.  Vzdelávanie bude zamerané na osvojenie si vedomostí a praktických zručností pri sprostredkovaní informácií občanom v oblastiach, ako sú informovaný súhlas a jeho uplatňovanie v praxi, poskytovanie informácií o zdraví a prístupe k zdravotnej dokumentácii, o právach a povinnostiach pacientov,  a pre niektorých občanov zo sociálne znevýhodneného prostredia poskytovanie informácií o možnostiach a formách prevencie chorôb, ochrany a podpory zdravia. 
 
Termín : máj 2004- december 2005
Zodpovední : MZ SR, Slovenská zdravotnícka univerzita v Bratislave 
Finančné zabezpečenie : 230 000 Sk na rok 2004

Plnenie:
Vedenie a pedagógovia LF UK si uvedomujú riziká predsudkov a intolerancie voči niektorým skupinám obyvateľstva, preto programy výučby viacerých teoretických, preklinických a klinických predmetov obsahujú témy zaoberajúce sa nastolenou problematikou komplexne, v kontexte výučby medicíny a ďalších nemedicínskych študijných programov na LF UK. V lekárskych študijných odboroch sa príčinami, prejavmi predsudkov a intolerancie a rôznymi formami diskriminácie zaoberá povinný predmet medicínska etika. Súčasťou syláb tohto predmetu sú témy: problematika rodiny, patológia rodiny, týranie detí, žien, starších osôb. 
Nepriaznivým dosahom predsudkov a prejavov intolerancie na vzťahy medzi zdravotníckymi pracovníkmi a pacientmi a na výkon medicínskej praxe sa zaoberá predmet Lekárska psychológia. Medzi témy výučby v tomto predmete patria psychologická problematika detského veku, staroby, chronicky chorých a umierajúcich, ľudí s telesným postihnutím a kozmetickými defektmi. 
K témam, ktoré sa preberajú na seminároch v rámci povinného predmetu sociálne lekárstvo, patrí problematika starostlivosti o zvlášť zraniteľné skupiny obyvateľstva. Podobné témy obsahujú plány výučby príslušných odborných  predmetov pre nelekárske odbory (napr. filozofia a etika v ošetrovateľstve alebo sociológia a komunikácia). Z povinne voliteľných predmetov sa problematike identifikovania predsudkov a eliminácii ich nepriaznivých účinkov venuje predmet psychoterapia.
Medzi témy študentskej vedeckej a odbornej činnosti, ktoré pracoviská LF UK ponúkajú, patria aj témy zaoberajúce sa problematikou predsudkov a intolerancie, ale aj sledovaniu výskytu rôznych ochorení a ich prevencii v zvlášť ohrozených skupinách obyvateľov.
Pod záštitou dekana LFUK usporiadali členovia Klubu prevencie HIV/AIDS a STD pri Bratislavskom spolku medikov v predvečer Svetového dňa boja proti AIDS (30. novembra 2004) odbornú konferenciu o týchto chorobách. Medzi témy prednášok a diskusie patrila aj problematika predsudkov voči chorým a diskriminácia tejto skupiny pacientov nielen laickou verejnosťou, ale aj zdravotníckymi pracovníkmi. 
Fakulta verejného zdravotníctva SZU zriadila Katedru komunitnej medicíny, ktorej úlohou je okrem iného aj príprava vzdelávacích aktivít a študijných materiálov z oblasti zdravotnej starostlivosti o rómsku komunitu. Rómska problematika je prednášaná v rámci predmetov Sociálna práca vo verejnom zdravotníctve a Komunitná medicína. Rómska problematika sa spracúva do učebných textoch s názvom „Základy sociálnej práce vo verejnom zdravotníctve“ (autori: Prof. MUDr. Ladislav Hegyi a kol.). Učebné texty sa plánujú vydať do 30. júna 2005.
SZU realizovala v rámci akčného plánu projekt „Systematické vzdelávanie zdravotníckych pracovníkov v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie –I. etapa“. Odborným garantom projektu je prof. MUDr. Margaréta Šulcová, CSc., dekanka Fakulty verejného zdravotníctva SZU. V období október – december 2004 sa uskutočnili 2 semináre pre učiteľov SZU na témy Ľudské práva: Antidiskriminačný zákon a jeho aplikácia v praxi (36 účastníkov), Práva a povinnosti pacientov v SR (41 účastníkov) a boli vydané 2 publikácie: Práva a povinnosti pacientov (autori: Prof. MUDr. Ladislav Hegyi, DrSc., Doc. JUDr. Karol Tóth, PhD., určená pre učiteľov SZU, náklad 700 ks) a Poznáme svoje práva a povinnosti ako pacienti? (autori: Doc. JUDr. Karol Tóth, PhD., Prof. MUDr. Ladislav Hegyi, DrSc., určená pre laickú verejnosť, náklad 20 000 ks). Úrad vlády SR podporil vydanie uvedených dvoch publikácií sumou 230.000,- Sk.

1.6 Systematické vzdelávanie zamestnancov zariadení sociálnych služieb a zamestnancov úradov práce, sociálnych vecí a rodiny v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.
 
Ministerstvo práce, sociálnych  vecí a rodiny SR (ďalej len „MPSVR SR“) bude zabezpečovať systematické vzdelávanie zamestnancov zariadení sociálnych služieb a zamestnancov pôsobiacich v štátnej a verejnej službe, pracujúcich na úradoch práce, sociálnych vecí a rodiny aj v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie, predovšetkým v súlade so smernicami EÚ 2000/43/EC a 2000/78/EC a tzv. „antidiskriminačným zákonom“, ktorého schválenie v NR SR sa očakáva v máji 2004.

Úloha:
A) V októbri 2004 odbor rovnosti príležitostí a antidiskriminácie MPSVR SR uskutoční vzdelávanie zamestnancov úradov práce, sociálnych vecí a rodiny a zamestnancov zariadení sociálnych služieb (domovy dôchodcov) so zameraním na predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie. Pôjde o nadviazanie na vzdelávanie zamestnancov orgánov miestnej štátnej správy, ktoré bolo vykonané v roku 2002 (v mesiacoch október a november) formou vyškolenia budúcich školiteľov v danej oblasti. MPSVR SR má vyčlenené finančné prostriedky na zabezpečenie vzdelávania pre rok 2004 v rámci vlastných úloh odboru rovnosti príležitostí a antidiskriminácie.
 
Termín : október 2004 
Zodpovední : MPSVaR SR
Finančné zabezpečenie : z rozpočtovej kapitoly MPSVaR SR
 
Plnenie:
MPSVR SR zorganizovalo v decembri 2004 dvojdňové vzdelávanie zamestnancov úradov práce, sociálnych vecí a rodiny SR. Celkovo sa vzdelávania zúčastnilo 46 zamestnancov, ktorí boli rozdelení do dvoch skupín (6.-7.12.2004 a 9.-10.12.2004).
Školenie bolo koncipované ako vzdelávanie budúcich školiteľov, ktorí budú vzdelávať svojich kolegov v danej oblasti v rámci úradov. Školenie bolo zamerané na nasledovné okruhy tém:
•	Význam boja proti všetkým formám diskriminácie a ostatným prejavom intolerancie
•	Antidiskriminačná legislatíva EÚ a Slovenskej republiky (smernice, zákony)
•	Program podpory komunitnej sociálnej práce v obciach 
•	Rodová rovnosť a trh práce
•	Gender Mainstreaming a služby zamestnanosti
•	Výcvik lektorských zručností a komunikačných predpokladov pre zvládnutie lektorskej činnosti so skupinou
Pre uvedené vzdelávacie aktivity ministerstvo rozpočtovalo v roku 2004 celkovo 130 tis. Sk.

Úloha:
B) Slovenské národné stredisko pre ľudské práva (ďalej len „SNSĽP“) v spolupráci so ZMOS organizačne zabezpečia priebeh projektu: „Priznávanie sociálnych práv v rozhodovacom procese obcí s ohľadom na dodržiavanie zásady rovnakého zaobchádzania a právne následky nesprávneho rozhodovania obcí“. MPSVR SR bude spolupracovať so SNSĽP pri zabezpečovaní prednášateľov. Projekt súvisí s reformou verejnej správy, osobitne s prechodom niektorých pôsobností štátu a vyšších územných celkov na obce a jeho cieľom je predovšetkým sprostredkovať vedomosti o tzv. „antidiskriminačnom  zákone“, ktorého schválenie v NR SR sa očakáva v máji 2004 a o jeho uplatňovaní pri výkone činnosti zamestnanca, o zákone o utečencoch č. 283/1995 Z. z. v znení neskorších predpisov a zákone  o azyle č. 480/2002 Z. z. 
 
Termín: jún - október 2004, január – december 2005
Zodpovední : SNSĽP v spolupráci so ZMOS
Finančné zabezpečenie : 211 000 Sk na rok  2004
 
Plnenie:
SNSĽP v spolupráci so ZMOS a za odbornej garancie lektorov z MS SR, MZV SR, MŠ SR, MV SR, Najvyššieho súdu SR, vybraných krajských súdov a vedúcich zamestnancov Krajského školského úradu v Bratislave zorganizovalo v rámci projektu sériu odborných seminárov pre volených predstaviteľov a zamestnancov územnej samosprávy a pre riaditeľov a učiteľov základných škôl, materských škôl a školských zariadení v dvoch sériách.
Prvá séria šiestich jednodňových odborných seminárov  prebiehala v mesiaci júni 2004 a zúčastnilo sa jej 295 volených predstaviteľov a zamestnancov územnej samosprávy. Hlavnými témami seminárov bolo najmä právo na poskytovanie sociálnych služieb obcami, právo na pomoc v hmotnej núdzi zo strany štátu, rozhodovacia právomoc orgánov územnej samosprávy vrátane zodpovednosti za nesprávne rozhodnutie v danej oblasti sociálneho zabezpečenia a dôsledky nesprávnych rozhodnutí z hľadiska záväzkov SR vyplývajúcich z ratifikovaných medzinárodných zmlúv. Účastníkom seminárov boli poskytnuté informácie o, v tom čase prijatom antidiskriminačnom zákone  a text tohto zákona. Semináre sa realizovali vo viacerých regiónoch Slovenska, a to v mestách Prešov, Rožňava, Detva, Žilina, Piešťany a Bratislava.
Druhá séria štyroch jednodňových odborných seminárov bola určená pre cieľovú skupinu nielen zamestnancov, volených predstaviteľov územnej samosprávy, ale aj pre riaditeľov  a učiteľov základných škôl, materských škôl a školských zariadení, ktorých zriaďovateľom sú obce. Semináre sa uskutočnili v mesiacoch november a december 2004 v Košiciach, Poprade, Žiline a Banskej Bystrici. Boli zamerané na právo na vzdelanie a pracovnoprávne vzťahy v základnom školstve so zohľadnením zásady rovnakého zaobchádzania podľa antidiskriminačného zákona, miestne referendum a postavenie starostu (primátora) pri porušení pokojného stavu v obci (meste). Seminárov zúčastnilo 178 účastníkov. Odpovede na najčastejšie kladené otázky zo strany účastníkov seminárov sú zverejnené na dátovom disku, ktorý vydal ZMOS a bol distribuovaný v januári 2005 v náklade 3000 kusov. Úrad vlády podporil tento projekt celkovou sumou 210 998,50 Sk.

1.7 Systematické vzdelávanie novinárov a redaktorov verejnoprávnych i súkromných médií v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie. 

Úloha:
Občianske združenie MEMO 98 (OZ MEMO 98) v spolupráci s katedrou žurnalistiky FF UK, Inštitútom pre verejné otázky, Centrom nezávislej žurnalistiky (so sídlom v Budapešti), Radou STV, Radou SRo, Informačným a dokumentačným strediskom Rady Európy a odborom boja proti korupcii pri Úrade vlády SR pripraví a zrealizuje projekt s názvom „Lepšie správy o Rómoch“. Cieľom projektu je prispieť k zvýšeniu kvality informácii o tej časti populácie SR, ktorú tvoria jednotlivé národnosti a etnické skupiny, so špecifickým zameraním na rómske etnikum, zvyšovať mieru tolerancie väčšinovej populácie voči príslušníkom menšín, predovšetkým Rómov, ako aj poskytnúť novinárom a verejnosti spätnú väzbu o spôsobe, akým sú Rómovia v médiách zobrazovaní. 
Projekt má dve časti, ktoré na seba nadväzujú. V prvej fáze OZ MEMO 98 realizovalo monitoring informácií poskytnutých v médiách počas mesiaca február 2003 (STV, TV Markíza, TV Joj, TA3, Slovenský rozhlas, Rádio Expres, Rádio Twist, Rádio Okey a najčítanejšie denníky a týždenníky).V druhej časti projektu sa zrealizuje séria seminárov pre novinárov zo slovenských médií. Náplňou seminárov bude poskytnúť novinárom informácie o problematike zobrazovania etnických a národnostných menšín v médiách.
 
Termín: máj – júl  2004
Zodpovední : OZ MEMO 98
Finančné zabezpečenie : 156 200 Sk

Plnenie:
Projekt „Lepšie správy o Rómoch“, ktorý MEMO 98 realizovalo v roku 2004, nadväzoval na predchádzajúce projekty tejto organizácie realizované od roku 2000 a zamerané na menšinovú problematiku. Cieľovou skupinou projektu bola predovšetkým žurnalistická obec, ale do určitej miery aj zástupcovia regulačných orgánov (Rada pre vysielanie a retransmisiu, Rada STV a Rozhlasová rada), zástupcovia štátnej správy a miestnej samosprávy, MNO a slovenská verejnosť. Realizácia projektu v roku 2004 bola rozdelená na dve na seba nadväzujúce fázy – mediálny monitoring a uskutočnenie workshopov pre novinársku obec.
Predmetom mediálneho monitoringu boli informácie, ktoré slovenské celoplošné elektronické médiá prezentovali od januára do júna 2004 v súvislosti s aktuálnymi otázkami rómskej komunity. Detailná analýza monitoringu a selekcia modelových príkladov nekorektných príspevkov boli základnými materiálmi pre následnú diskusiu a workshopy o etike informovania, o spôsoboch šírenia informácií s konkrétnou spätnou väzbou, a vzdelávacou pomôckou novinárom a verejnosti.
Vzhľadom na vážne zdravotné problémy odborného garanta a koordinátora projektu, druhá fáza projektu sa uskutočnila v limitovanom rozsahu (namiesto plánovaného okrúhleho stola a štyroch následných seminárov sa uskutočnili len okrúhly stôl a jeden seminár spojený s tlačovou konferenciou). Okrúhly stôl bol venovaný téme „Rómovia v médiách“, seminár a tlačová konferencia boli venované konkrétnym zisteniam monitoringu. Na oboch akciách boli účastníkom – novinárom poskytnuté základné odborné materiály: Odporúčania pre rozhlasové a televízne vysielanie prijaté Radou Európy, Odporúčania – návrhy na aplikáciu, vybrané príklady nekorektných/korektných príspevkov o národnostných menšinách, Analýza spravodajskej relácie súkromného média (2 materiály), anketa o realizácii projektu. Informácie o organizovaných akciách sa objavili vo viacerých médiách (SITA, TASR, STV, Új Szó, Rádio Expres). 
Z kapitoly Úradu vlády bola na realizáciu projektu schválená suma 156.000,- Sk, vzhľadom na vyššie uvedené problémy však bolo na projekt reálne v roku 2004 vyčerpaných 78.628,- Sk. V praxi slovenských médií naďalej pretrvávajú niektoré stereotypné spôsoby zobrazovania problematiky národnostných menšín, fakticky neexistujú novinári, ktorí sa venujú iba témam menšín, preto má zmysel pokračovanie projektu jednak vo forme prehĺbenia práce s elektronickými médiami, jednak v rozšírení orientácie aj na tlačové médiá.

1.8 Systematické vzdelávania zamestnancov v štátnej a verejnej službe v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

Úloha:
SNSĽP v spolupráci so ZMOS, Migračným úradom MV SR a mimovládnymi organizáciami zrealizuje projekt s názvom „Ochrana a dodržiavanie ľudských práv a slobôd predstaviteľmi územnej samosprávy (Letná škola)“. Ide o systematické, každoročne sa opakujúce vzdelávanie predstaviteľov obcí, vedúcich zamestnancov obecných úradov a príslušníkov obecnej polície formou týždenného pobytového školenia. Cieľom projektu je zvyšovanie spoločenského a právneho vedomia predstaviteľov územnej samosprávy a ďalšie pôsobenie na obyvateľov obcí s cieľom eliminovať prejavy diskriminácie, xenofóbie a iných prejavov neznášanlivosti, ako aj získať vedomosti v oblasti ľudských práv.
 
Termín: august 2005
Zodpovední : SNSĽP so ZMOS, Migračným úradom MV SR a mimovládnymi organizáciami
Finančné zabezpečenie: 0 Sk na rok 2004

Plnenie:
Úloha je plánovaná na august 2005, jej realizáciu upresní Dodatok k Akčnému plánu na rok 2005.

1.9 Systematické vzdelávanie študentov stredných a vysokých škôl v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.
 
Úloha:
A)  „Olympiáda ľudských  práv“ - celoštátna súťaž žiakov stredných škôl zacielená na problematiku diskriminácie, rasizmu, xenofóbie, antisemitizmu a ostatných prejavov intolerancie
         Projekt „Olympiády ľudských práv“ vznikol v decembri 1996 a prvýkrát sa realizoval v roku 1997 na regionálnej úrovni. Dňa 1.5.1999 schválilo MŠ SR na podnet Sekcie ľudských práv a menšín Úradu vlády SR Olympiádu ľudských práv ako celoštátnu žiacku súťaž pre stredné školy v SR. Odborným a organizačným garantom „Olympiády ľudských práv“ sú na regionálnej úrovni krajské komisie Olympiády ľudských práv a krajské školské úrady a na celoštátnej úrovni celoštátna komisia Olympiády ľudských práv. Finančne OĽP zabezpečuje MŠ SR prostredníctvom IUVENTY a rozpočtu sekcie regionálneho školstva. MŠ SR zabezpečilo prostredníctvom predsedu celoštátnej odbornej komisie OĽP, že v ročníku (šk. r. 2004/2005) „Olympiády ľudských práv“ sú eseje a prípadové štúdie zamerané na problematiku diskriminácie, rasizmu, xenofóbie, antisemitizmu a ostatných prejavov intolerancie.
 
Termín: september 2004 – jún 2005
Zodpovední : MŠ SR 
Finančné zabezpečenie: z rozpočtovej kapitoly MŠ SR
 
Plnenie: 
V dňoch 16.-17.3.2005 sa v Liptovskom Jáne, pod záštitou a za osobnej účasti podpredsedu vlády SR Pála Csákyho na vyhodnotení súťaže, uskutočnilo celoštátne kolo VII. ročníka Olympiády ľudských práv stredoškolskej mládeže. Jeho súčasťou bola i obhajoba esejí súťažiacich žiakov, ktorých tematika sledovala výlučne ľudskoprávnu problematiku vrátane tematiky diskriminácie, rasizmu, xenofóbie, antisemitizmu a ostatných prejavov intolerancie („Som alebo nie som rasista?“, „Mám 54 rokov, stredoškolské vzdelanie - hľadám prácu“, „Som nepatrný človiečik malého národa vo veľkej Európe“, „ Civilizovaní ľudia by nemali stavať múry“, „Osvienčim“..). 
Na pokrytie všetkých nákladov boli zabezpečené granty od EÚ, nadácií, sponzorov, na finančnom zabezpečení sa okrem ministerstva školstva (priamo i prostredníctvo Iuventy) zúčastňovali aj ďalšie subjekty, napr. UNESCO, katedra pre výchovu k ľudským právam UK Bratislava, Hnutie Human, mesto Liptovský Mikuláš, informačná kancelária Rady Európy a i.

Úloha:
B) Séria seminárov s tematikou holokaustu.
      Nadácia Milana Šimečku uskutoční v priebehu školského roku 2004/2005 osem až desať jednodňových seminárov zameraných na tému holokaustu. Začiatok realizácie seminárov je plánovaný počas prvého septembrového týždňa, pri príležitosti Dňa obetí holokaustu a rasového násilia.

C) Víkendová škola multikulturalizmu
      Nadácia Milana Šimečku pripraví prvú víkendovú školu multikulturalizmu pre študentov Katedry etickej a občianskej výchovy Pedagogickej fakulty UK. Trojdňový seminár bude zložený z prednášok hostí, ktorí sú odborníkmi na tému multikulturalizmu, holokaustu a antisemitizmu (mimovládne organizácie, vedecké a akademické inštitúcie, a pod.).
Súčasťou seminára budú aj interaktívne a inovatívne formy učenia, ktoré sa čoraz častejšie používajú pri výchove k ľudským právam, multikulturalizmu a občianstvu.

Termín: jún-december2004, január – december 2005
Zodpovední : školitelia Nadácie Milana Šimečku 
Finančné zabezpečenie (B a C): 80 000 Sk na rok 2004
 
Plnenie: 
Projekt „Multikultúrne vzdelávanie s dôrazom na holokaust a antisemitizmus“, ktorý realizovala Nadácia Milana Šimečku, pozostával z dvoch častí: 1) Príprava a realizácia vzdelávania o holokauste formou jedno/viacdenných podujatí pre študentov a pedagógov, aplikovaním inovačných, predovšetkým interaktívnych metód; 2) Výber, príprava a realizácia prepisov videonahrávok svedectiev tých, ktorí prežili holokaust z archívu NMŠ na DVD nosiče. Vzdelávanie o holokauste predstavujú dve roviny práce: prednášky spojené s premietaním svedectiev tých, ktorí prežili holokaust a aktívna spoluúčasť študentov, predovšetkým v projekte Stratení susedia - Zabudnutá história.
V rámci vzdelávania o holokauste boli v roku 2004 realizované podujatia: 
- v júni v Prahe Medzinárodné stretnutie študentov v rámci festivalu Devět bran s cieľom prezentácie vybraných študentských prác z prvého ročníka projektu Stratení susedia – Zabudnutá história na medzinárodnom fóre. Zúčastnili sa ho študenti zo Slovenska, Českej republiky a Poľska.
- v júli v Žiline II. celoslovenské stretnutie pedagógov – multiplikátorov, ktoré organizovalo MŠ SR, sekcia medzinárodnej spolupráce a európskej integrácie v spolupráci s Nadáciou Milana Šimečku. Zúčastnilo sa na ňom 25 pedagógov stredných škôl z celého Slovenska, ktorí sú bývalými účastníkmi zahraničných študijných pobytov s témou Vzdelávanie o holokauste.
- v júni – júli sa uskutočnili prípravné stretnutia a v októbri informačno-organizačné stretnutie s pedagógmi a študentmi Gymnázia na Metodovej ulici v Bratislave ohľadom participácie na dvoch projektoch NMŠ: Nahrávanie osudov ukrývaných detí na Slovensku (v spolupráci s Hidden Child Slovakia) a druhý ročník projektu Stratení susedia - Zabudnutá história (zapojených 12 študentov). Na stretnutí zároveň NMŠ prezentovala projekt Oral History. Osudy tých, ktorí prežili holokaust. Zúčastnilo sa ho 24 študentov (výber z druhého a tretieho ročníka).
- v priebehu novembra sa konalo šesť prednášok Osudy tých, ktorí prežili holokaust spojené s projekciou videokaziet svedectiev na ZŠ v Košiciach, na gymnáziu v Trenčíne a Ekonomickej univerzite v Bratislave, spolu pre 176 študentov.
Digitalizácia časti videoarchívu (21 svedectiev) z projektu Oral History – Osudy tých, ktorí prežili holokaust: prehrávanie nahrávok z nosičov VHS, resp. z VHS na DVD nosiče bolo realizované v období september - november 2004. 
Úrad vlády SR podporil uvedené aktivity celkovou sumou 80.000,- Sk.

2. Zintenzívnenie systematického vzdelávania a mienkotvornej činnosti zamestnancov v štátnej a verejnej službe a žiakov stredných škôl vo vzťahu k migrantom ako aj poskytovanie právnej pomoci samotným migrantom.

Úlohy zamerané na systematické vzdelávanie a zintenzívnenie mienkotvornej činnosti zamestnancov v štátnej a verejnej službe a žiakov základných a stredných škôl vyplývajú z potreby zlepšovania miery otvorenosti a pozitívnosti slovenského obyvateľstva vo vzťahu k iným kultúram. Prieskumy verejnej mienky ukazujú, že nezáujem, strach a intolerancia k cudzincom sú súčasťou každodenného života. Z tohto faktu vyplýva reálna potreba pripraviť obyvateľstvo aj na viacfarebnú, multikultúrnu spoločnosť. V súvislosti so vstupom SR do EÚ je vysoko aktuálne a celospoločensky prospešné zaoberať sa otázkami xenofóbie či rasovej diskriminácie a cestou informovania verejnosti o migračnej politike a o azylovej problematike pripraviť obyvateľov SR na život v multikultúrnej spoločnosti.

2.1 Príprava a realizácia aktivít zameraných na zvýšenie informovanosti žiakov základných a stredných škôl smerom k migrantom v spolupráci s mimovládnymi organizáciami a inými inštitúciami.

Úloha: 
A) Björnsonova spoločnosť na Slovensku zrealizuje projekt s názvom „Ľudia ako my“, ktorého zámerom je podporenie tolerantnej a spolupatričnej spoločnosti voči migrantom.  Projekt sa uskutoční prostredníctvom prednášok na školách, filmovej projekcie a výstavy fotografií Andreja Bána pri príležitosti Svetového dňa utečencov.
      	Séria seminárov a prednášok zameraných na zvýšenie informovanosti žiakov základných a stredných škôl zameraných na problematiku migrácie bude vedená odborníkmi na danú problematiku z Björnsonovej spoločnosti. Bude zrealizovaných 16 prednášok počas prvých 4 mesiacov školského roka 2004/2005.
      	Filmová projekcia predstavuje premietanie filmov s tematikou utečencov a porušovania ľudských práv vo svete. Filmový festival bude sprevádzať diskusia s hosťom k téme dňa.
      	Výstava fotografií Andreja Bána sa uskutoční pri príležitosti Svetového dňa utečencov (20. jún). Fotografie zachytávajú osudy utečencov z Balkánu, Blízkeho východu a Južnej Ameriky.

Termín: máj - december 2004
Zodpovední : školitelia Björnsonovej spoločnosti
Finančné zabezpečenie: 65 000 Sk

Plnenie:
Pracovníci Björnsonovej spoločnosti na Slovensku v rámci projektu Ľudia ako my v roku 2004 usporiadali dva diskusné večery pre verejnosť a deväť prednášok pre študentov základných a stredných škôl  a vyššieho odborného štúdia v mestách stredného Slovenska (Ružomberok, Zvolen, Banská Bystrica, Dolný Kubín). Témami prednášok boli utečenci na Slovensku, humanitárna kríza v Čečensku a ochrana ľudských práv. 
V júni sa v Ružomberku uskutočnil diskusný večer pri príležitosti Svetového dňa utečencov za účasti predstaviteľov MsÚ, Kultúrneho a informačného centra, Centra poradensko-psychologických služieb, pracovníkov ÚPSVaR, ako aj azylantov žijúcich v Ružomberku. Druhý diskusný večer pre verejnosť  sa konal v Centre univerzitnej pastorácie - Galéria Phorum vo Zvolene, témou diskusie bola Humanitárna kríza v Čečensku. 
V júni sa vo Zvolene v galérii Phorum uskutočnila tiež výstava fotografií A. Bána pod názvom Irán po zemetrasení. Na vernisáži s príspevkami o humanitárnych krízach vo svete vystúpili autor fotografií a dominikánsky kňaz. Koordinátorka projektu informovala o utečeneckej problematike na Slovensku a funkcii Integračného strediska vo Zvolene.
Celkove bolo zorganizovaných 9 prednášok a 2 diskusné večery.
V decembri Björnsonova spoločnosť v spolupráci s Centrom univerzitnej pastorácie Zvolen a Občianskeho združenia Človek v ohrození Bratislava zorganizovala Filmovú projekciu pod názvom JEDEN SVET, ktorá sa konala v Galérii Phorum vo Zvolene. Filmová projekcia bola každý večer doplnená tematickou besedou s pozvanými hosťami a zúčastnili sa jej predstavitelia mesta, verejnosť mesta Zvolen, študenti Technickej univerzity vo Zvolene i študenti stredných škôl. Témou prvého premietacieho dňa boli Utečenci v Európe, ako diskusní hostia vystúpili utečenci žijúci na strednom Slovensku. Témou druhého premietacieho dňa boli Deti ulice, diskusnými hosťami boli slovenskí novinári píšuci o danej problematike. Témou tretieho premietacieho dňa boli Nechcené deti. Ako diskusný hosť vystúpila pracovníčka OZ Návrat z Banskej Bystrice.
Úrad vlády SR vyčlenil na podporu uvedených aktivít projektu 65.000,- Sk, vyčerpaných bolo 45.396,50 Sk. 

Úloha:
B) Slovenská humanitná rada (SHR) pripraví a zrealizuje projekt s názvom „Mosty k tolerancii“,  ktorý predstavuje sériu osvetových prednášok, ktorých zámerom je priblížiť a následne minimalizovať všetky formy a prejavy diskriminácie, xenofóbie, rasizmu a intolerancie v úzkom súvise s azylovou problematikou.
      	Cieľovou skupinou sú obyvatelia regiónov, v ktorých sa nachádzajú azylové zariadenia. Realizáciu prednášok a seminárov zabezpečia odborníci z SHR.
 
Termín: máj - december 2004
Zodpovední : školitelia Slovenskej humanitnej rady
Finančné zabezpečenie: 93 000 Sk

Plnenie:
Slovenská humanitná rada s  ponukou na realizáciu besied o problematike utečencov oslovila viaceré školské i kultúrne zariadenia, ako aj partnerské občianske združenia. Primárny záujem smeroval na stredné školy humanitného zamerania – gymnáziá, ale aj ostatné vrátane stredných odborných učilíšť, ako aj na základné školy. V spolupráci s občianskymi združeniami, kultúrnymi či osvetovými strediskami boli besedy organizované pre širšiu verejnosť – dospelých, seniorov či iné záujmové zoskupenia. Celkove SHR zorganizovala 20 osvetových besied, počet účastníkov za celé trvanie projektu od 1.9. do 20.12.2004 je  1451 účastníkov.
Besedy viedli prevažne dvaja lektori: spravidla jeden sociálny pracovník navštevujúci pravidelne utečenecké tábory a jeden pracovník z oblasti integrácie azylantov. 
V období od septembra do decembra 2004 sa realizovali besedy na školách (základných a stredných) bratislavského, trnavského a trenčianskeho kraja. Jedna z besied bola dokonca vedená v jazyku anglickom. Táto sa konala v priestoroch British International School v Bratislave pred anglicky hovoriacimi žiakmi I. a II. stupňa ZŠ. Besedy sa najčastejšie konali v rámci hodín etickej výchovy, resp. náuky o spoločnosti. V jednom prípade (gymnázium Skalica) zorganizovali učitelia a študenti zbierku šatstva a hygienických potrieb pre utečenecký tábor Adamov. Pre väčšinu oslovených účastníkov besied bola situácia utečencov v kontexte boja proti diskriminácie, rasizmu, xenofóbie, antisemitizmu a ostatných prejavov intolerancie na Slovensku úplne neznáma. 
Úrad vlády SR vyčlenil na podporu projektu 93.000,- Sk, vyčerpaných bolo 53.896,50 Sk vzhľadom na to, že plánovanú tlač informačného letáku sa v uvedenom období SHR nepodarilo zrealizovať.  

2.2  Príprava a realizácia prednášok zameraných na zvýšenie informovanosti zamestnancov v štátnej a verejnej službe smerom k migrantom v spolupráci s mimovládnymi organizáciami a inými inštitúciami.
 
Príprava a realizácia aktivít zameraných na zvýšenie informovanosti pracovníkov v štátnej a verejnej službe smerom k migrantom sa bude realizovať prostredníctvom seminárov a prednášok. Cieľom projektu s názvom „Právo na azyl znamená právo na život“ je oboznámiť pracovníkov štátnej správy a samosprávy s postupmi a riešeniami migračnej politiky. Semináre budú vedené odborníkmi z mimovládnej organizácie pôsobiacej v oblasti migračnej politiky, Spoločnosti ľudí dobrej vôle, a doplnené odbornými konzultáciami s pracovníkmi Migračného úradu MV SR (ďalej len „MÚ MV SR“). Ako doplnkový materiál k seminárom bude vydaná brožúra „Azylanti na Slovensku“ a bulletin „Právo na azyl znamená právo na život“.
Semináre a prednášky budú sústredené predovšetkým do oblasti, kde sú umiestnené záchytné a utečenecké tábory.
 
Termín: apríl - december 2004 
Zodpovední : školitelia Spoločnosti ľudí dobrej vôle, pracovníci Migračného úradu MV SR
Finančné zabezpečenie: 90 000 Sk
 
Plnenie:
MÚ MV SR sa podieľal na tejto úlohe participáciou na prednáškovej a konzultačnej činnosti. Prednášajúcimi boli zamestnanci migračného úradu PhDr. Pavel Khun, PhD. a Ing. Miron Palaščák. 
Spoločnosť ľudí dobrej vôle realizovala projekt „Právo na azyl znamená právo na život“. V prípravnej časti oslovila informačnými listami stredné školy a gymnáziá košického a prešovského kraja s ponukou prednášok s utečeneckou problematikou. V júli bol tiež spracovaný a vytlačený informačný materiál (v náklade 1 000 ks), ktorý bol následne poskytovaný účastníkom prednášok, seminárov a klubových stretnutí. Programová štruktúra prednášok a klubových stretnutí pritom pozostávala z dokumentu UNHCR „Prispej svojím dielom“, ktorý je výpoveďou detí – utečencov z rôznych krajín nachádzajúcich sa v utečeneckých táboroch vo svete, prednášok právnych a sociálnych aspektoch utečeneckej problematiky a diskusie, v rámci ktorej lektori odpovedali na otázky študentov a informovali o skutočných prípadoch, s ktorými sa stretli v praxi. 
Na stredných školách a gymnáziách sa spolu realizovalo 18 prednášok, celkovo bolo oslovených 590 študentov. Prednášky boli zvlášť zamerané na mesto Humenné, kde sa realizoval najväčší počet prednášok (12 prednášok), a to najmä na školách, ktoré sú v bezprostrednej blízkosti objektu, kde v roku 2006 plánuje MÚ MV SR otvoriť jedno z najväčších azylových zariadení na Slovensku. Na prednáškach organizovaných v meste Humenné sa spolu so zástupcami Spoločnosti ľudí dobrej vôle zúčastňoval aj regionálny manažér MÚ MV SR Miron Palščák.  Dve klubové stretnutia sa uskutočnili v Humennom: v klube mládeže a v klube dôchodcov. Na klubových stretnutiach bolo oslovených 223 občanov.
Spoločnosť ľudí dobrej vôle taktiež spolupracovala so Slovenskou spoločnosťou pre zahraničnú politiku na organizácii seminára „Oficiálna rozvojová pomoc a riešenie nelegálnej migrácie na Slovensku“ (Humenné, 28. októbra 2004) a konferencie „Rozvojová pomoc a spolupráca: výzvy a perspektívy“ (Prešov, 23.- 24. novembra 2004).
Úrad vlády SR podporil aktivity projektu celkovou sumou 85.926,- Sk.

2.3 Aktivity zamerané na poskytnutie minimálnej právnej pomoci pre migrantov prichádzajúcich na územie SR.

Úloha:
Slovenský helsinský výbor pracujúci v oblasti zvyšovania právneho povedomia žiadateľov o azyl, zabezpečí naplnenie projektového zámeru, ktorý predpokladá zabezpečenie minimálnej právnej pomoci migrantom prostredníctvom lektorov, právnikov, ktorí budú navštevovať azylové zariadenia pravidelne jedenkrát do týždňa. Počas jedného informačného sedenia by nemalo byť prítomných viac ako 10 migrantov. Počas roka 2004 sa plánuje 40 návštev.
Lektori ďalej vypracujú informačný leták, ktorý bude obsahovať základné informácie o právach a povinnostiach zaistených napísané vo forme zrozumiteľnej pre bežného človeka. Rovnako tak zabezpečia preklad týchto letákov do jazykov najčastejšie používaných medzi žiadateľmi o azyl a migrantmi.
MÚ MV SR zaistí distribúciu informačného letáku do všetkých záchytných a utečeneckých táborov, ako aj na všetky hraničné prechody v Slovenskej republike.
 
Termín: máj - december 2004 
Zodpovední : školitelia Slovenského helsinského výboru
Finančné zabezpečenie: 120 000 Sk

Plnenie:
Lektori projektu z MÚ MV SR, právnici Slovenského helsinského výboru (SHV) navštevujú pravidelne jedenkrát v týždni azylové zariadenia – ZT Adamov - Gbely, ZT Rohovce, PT Gabčíkovo a PT Brezová pod Bradlom. Pripravuje sa informačný leták, ktorý bude aktualizovať základné informácie o právach a povinnostiach žiadateľov o azyl a ktorý sa priebežne bude distribuovať do azylových zariadení migračného úradu. 
V PT Gabčíkovo sa zrealizoval projekt výskumu prevencie sexuálneho a rodovo motivovaného násilia medzi žiadateľmi o azyl dobrovoľníkom OSN z Belgicka. V tejto súvislosti UNHCR na konci roka 2004 zorganizoval školenia pre sociálnych pracovníkov, zdravotné sestry a členov SBS v azylových zariadeniach MÚ MV SR – ZT Adamov – Gbely, PT Brezová pod Bradlom, PT Gabčíkovo a ZT Rohovce.
Prevencia proti rozličným formám diskriminácie a intolerancie v azylových zariadeniach prebieha aj prostredníctvom špecializovaných programov sociálno-právnej ochrany žiadateľov o azyl, ktoré sa realizujú v PT Gabčíkovo, PT Brezová pod Bradlom, ZT Rohovce, ZT Opatovská Nová Ves v spolupráci s mimovládnymi organizáciami a cirkevnými charitatívnymi organizáciami.
SHV realizoval projekt „Predchádzanie diskriminácii cudzincov zaistených podľa zákona o pobyte cudzincov zabezpečením ich lepšej informovanosti“. Odborníci SHV uskutočňovali informatívne a poradenské pohovory s cudzincami umiestnenými v špecializovanom zariadení Útvaru policajného zaistenia pre cudzincov v Medveďove. Počas trvania projektu v roku 2004 (jún – december), uskutočňovali návštevy zariadení podľa vopred stanovenej štruktúry pravidelne jedenkrát do týždňa, čo spolu predstavuje 36 návštev zariadenia. Cudzinci, ktorí boli zaistení na základe zákona o pobyte cudzincov, boli informovaní o svojich právach a povinnostiach, o svojom právnom postavení a o možnostiach do budúcnosti, čím sa zabezpečilo predchádzanie diskriminácii spôsobenej neznalosťou slovenského jazyka v spojení s neznalosťou právneho prostredia. Stretnutí sa zúčastňovalo v priemere 10 až 15 osôb, každé individuálne stretnutie trvalo priemerne 4 hodiny. V rámci projektu lektori aktualizovali informačný leták so základnými informáciami o právach a povinnostiach zaistených a zabezpečili jeho preklad do jazykov najčastejšie používaných (anglický, francúzsky, ruský, arabský, čínsky, urdu, perzský, bengálsky). Po dohovore s vedením zariadenia Medveďov dostávali letáky cudzinci pri príchode do zariadenia, následne, počas individuálnych pohovorov si lektori zisťovali, či každý zaistený dostal leták v jazyku, ktorému rozumie, a či porozumel jeho obsahu. 
Popri uvedených informatívnych pohovoroch a individuálnych konzultáciách vykonávali pracovníci SHV monitoring dodržiavania práv cudzincov prostredníctvom právnych a sociálnych dotazníkov. Obidva dotazníky boli vypracované v slovenskom jazyku, a potom preložené do cudzích jazykov zaistených cudzincov. Pred každým vypĺňaním dotazníka bol vyrozumený riaditeľ zariadenia, resp. ním poverený zástupca Útvaru policajného zaistenia. Z monitorovania SHV nezistila zo strany pracovníkov zariadenia žiadne porušenie zákona pri umiestňovaní cudzincov do Útvaru policajného zaistenia. Nedostatky v postupe pri zaisťovaní cudzincov sa však vyskytli na oddeleniach hraničnej a cudzineckej polície. Na základe získaných skúseností pracovníci SHV informovali o porušovaní práv cudzincov, pričom definovali odporúčania, a v relevantných prípadoch zastupovali cudzincov v súdnom konaní.
Úrad vlády podporil projekt sumou 120.000,- Sk.

3. Príprava a realizácia spoločenských a kultúrnych aktivít venovaných problematike dodržiavania ľudských práv a predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

3.1  Zorganizovanie konferencie „Ľudské práva,  zákaz diskriminácie v právnom poriadku EÚ a  prax štátnych orgánov SR“.

Úloha: 
Konferencia bude organizovaná v dvoch fázach. Prvým krokom bude uskutočnenie tzv. „prípravného seminára“ za účasti približne 25 pozvaných aktivistov a odborníkov z oblasti ochrany ľudských práv a slobôd. Cieľom bude príprava konferencie, najmä vyšpecifikovanie aktuálnych tém. Konferenciu zorganizuje Slovenské národné stredisko pre ľudské práva (SNSĽP) ako výročné podujatie k Medzinárodnému dňu ľudských práv (10. december 2004). Počet účastníkov bude približne 150.
Konferencia má za cieľ upriamiť pozornosť verejnosti na problematiku ochrany ľudských práv a boja proti diskriminácii, demonštrovať záujem ústavných činiteľov o riešenie tejto problematiky, poskytnúť platformu na celospoločenský dialóg medzi ústavnými činiteľmi, poslancami NR SR, predstaviteľmi menšín a tretieho sektora. Výstupom z  konferencie bude zborník o problematike ľudských práv a diskriminácie vo svetle členstva Slovenskej republiky v Európskej únii.
 
Termín: 10. december 2004
Zodpovední : SNSĽP
Finančné zabezpečenie: 60 000 Sk
 
Plnenie:
SNSĽP zorganizovalo medzinárodnú konferenciu s názvom „Výchova k ľudským právam v boji proti diskriminácii“ dňa 9. decembra 2004, pod záštitou podpredsedu vlády SR Pála Csákyho a za spolupráce a podpory Vyšehradského fondu, Generálneho sekretariátu Európskej komisie pre zamestnanosť a sociálne veci, Úradu vlády SR a Kancelárie verejného ochrancu práv v SR. Program konferencie bol rozčlenený do troch panelov: 1) Zákaz diskriminácie v práve EÚ a v práve krajín Vyšehradskej štvorky, 2) Úloha ombudsmana na formovaní právneho vedomia verejnosti, 3) Výchova k ľudským právam v perspektíve krajín Vyšehradskej štvorky. Na konferencii sa podarilo vytvoriť platformu na diskusiu o témach spojených s problematikou ľudských práv a slobôd v kontexte EÚ, o aktivitách zameraných na celoeurópsku kampaň boja proti všetkým formám diskriminácie a iným prejavom intolerancie, ponúknuť optimálny priestor účastníkom konferencie na prezentáciu týchto aktivít. Na konferencii, ktorou SNSĽP začalo sériu národných aktivít boja proti diskriminácii, sa zúčastnilo celkom 120 zástupcov pozvaných inštitúcií a mimovládnych organizácií (z toho 19 prednášateľov).
Medializácia konferencie bola zabezpečená tlačovými správami v TASR. Výstup z konferencie bude spracovaný formou zborníka, ktorý bude vydaný v knižnej podobe a na informatívnom CD-ROM médiu. Súbežne budú na internetovej stránke Strediska www.snslp.sk uverejnené anotácie jednotlivých príspevkov.
Úrad vlády SR podporil zorganizovanie konferencie celkovou sumou 59.044,- Sk.

3.2 Terénny výskum práv dieťaťa detí z rómskych osád so zohľadnením ich diskriminácie a špecifických problémov.
 
Úloha:
SNSĽP zabezpečí realizáciu Terénneho výskumu dodržiavania práv dieťaťa detí z rómskych osád z aspektu diskriminácie a špecifických problémov v spolupráci s Úradom splnomocnenkyne vlády SR pre rómske komunity, Úradom pre ochranu osobných údajov, Štatistickým úradom SR a mimovládnymi organizáciami .
Cieľom výskumu je získať dôveryhodné údaje o stave dodržiavania ľudských práv detí pochádzajúcich z  rómskych osád so zohľadnením špecifických problémov, a tým prispieť k vecnej a konštruktívnej diskusii a návrhu odporúčaní a riešení problematiky. Dáta budú zozbierané formou hĺbkových rozhovorov, priameho pozorovania, doplnené rozhovormi s expertmi a analýzou legislatívy v súlade so zákonom č.428/2002 Z. z. o ochrane osobných údajov. Výstupy z tejto aktivity sa stanú podkladom pre vypracovanie Správy o dodržiavaní ľudských práv a slobôd za rok 2004.

Termín: máj - november 2004
Zodpovední : SNSĽP
Finančné zabezpečenie: 192 000 Sk
 
Plnenie:
Realizácia Terénneho výskumu práv detí z rómskych osád so zohľadnením ich diskriminácie a špecifických problémov je hlavnou činnosťou oddelenia výskumov a prieskumov SNSĽP, ktoré sa konštituovalo od augusta 2004. V prípravnej fáze projektu sa uskutočnili viaceré stretnutia s predstaviteľmi inštitúcií, ktoré majú so SNSĽP na jeho realizácii spolupracovať, konkrétne Úrad splnomocnenkyne vlády SR pre rómske komunity, Štatistický úrad SR, Úrad splnomocnenca vlády SR pre ochranu osobných údajov. Otázky spojené s formuláciou výskumného zámeru, výberom výskumnej vzorky, nástrojov a metód výskumu konzultovali pracovníci oddelenia s expertmi zo Strediska pre výskum práce a rodiny, ktoré má s výskumom dodržiavania práv dieťaťa skúsenosti, ako aj expertmi v oblasti výskumov rómskych komunít z mimovládnych organizácii (Inštitút pre verejné otázky). 
V záujme zamedzenia duplicity sa nadviazalo na Sociografický výskum rómskych komunít na Slovensku, ktorý na základe objednávky Úradu splnomocnenkyne pre rómske komunity, Svetovej Banky a kanadskej vládnej rozvojovej agentúry CIDA uskutočnil Inštitút pre verejné otázky. Na základe zmapovania situácie v oblasti sociologického výskumu podobného zamerania v SR i v susedných krajinách pracovníci oddelenia pripravili Koncepciu terénneho výskumu dodržiavania práv dieťaťa z rómskych osád so zohľadnením ich diskriminácie a špecifických problémov. Tento materiál sumarizuje jednak reálny stav prostredníctvom problémových okruhov vo vzťahu k dodržiavaniu práv dieťaťa z rómskych komunít v správach výborov OSN, ECRI a MZV USA a ich odporúčaní, ako aj výskumný a realizačný rámec zodpovedajúci finančným a personálnym kapacitám  vrátane plánu zberu dát v teréne a výberu lokalít.
Zber dát sa uskutočnil podľa podrobného časového harmonogramu počas novembra a začiatku decembra 2004:
- v žilinskom kraji; sústredená expertná skupinová diskusia (focus group) v Ružomberku, pozorovanie v obci Liptovský Peter a škole v Liptovskom Hrádku.
- v trenčianskom kraji; focus group v Bánovciach nad Bebravou, pozorovanie v obci a v škole v Lubine.
- v trnavskom kraji; focus group v Trnave, pozorovanie v obci Veľká Mača a v škole v tejto obci.
- v prešovskom kraji; focus group v Prešove, pozorovanie v obci Rokycany a v škole v tejto obci.
- v košickom kraji, focus group v Košiciach, návšteva obce Streda nad Bodrogom a škôl v tejto obci.
- v nitrianskom kraji; focus group v Nitre, pozorovanie v obci Pukanec a v škole v tejto obci.
- v banskobystrickom kraji; focus group vo Zvolene, pozorovanie v obci Rimavské Brezovo a v škole v Rimavskej Bani.
- v bratislavskom kraji; focus group v Bratislave, pozorovanie v obci Kuchyňa.
Zber dát bol personálne zabezpečený všetkými pracovníkmi sekcie a študentmi z Trnavskej univerzity študijného odboru sociálna práca. Výsledky výskumu sú podkladom pre vypracovanie Správy o stave dodržiavania ľudských práv v roku 2004, ktorá je zverejnená na internetovej stránke SNSĽP.
Vo vyhodnocovacej fáze projektu pracovníci oddelenia zabezpečili prepis audiozáznamov z focus group, spracovanie záznamových hárkov z pozorovaní, uskutočnili analýzu dát Sociografického výskumu rómskych komunít na Slovensku, pripravili analýzu výskumných materiálov z focus group a z pozorovaní, pripravili podklady pre vypracovanie záverečnej správy s odporúčaniami pre prax.
Úrad vlády SR podporil uskutočnenie projektu sumou 185.352,- Sk.

3.3 Terénny výskum dodržiavania zásady rovnakého zaobchádzania pri vzniku a skončení pracovnoprávneho vzťahu vybraných kategórií obyvateľstva.

Úloha:
SNSĽP v spolupráci s MPSVR SR a Strediskom pre štúdium práce a rodiny, Štatistickým úradom SR a Úradom  na ochranu osobných údajov SR zabezpečí realizáciu Terénneho výskumu dodržiavania zásady rovnakého zaobchádzania pri vzniku a skončení pracovnoprávneho vzťahu vybraných kategórií obyvateľstva. Cieľom výskumu je zistiť sociálny dosah zásady rovnakého zaobchádzania pri vzniku a skončení pracovnoprávneho vzťahu na kategóriu obyvateľov v preddôchodkovom veku (40-60 rokov) s ohľadom na obmedzenú možnosť opätovného zamestnania sa, a tým poukázať na diskrimináciu v dôsledku veku, ktorá je aj v Slovenskej republike problémom.
Metóda zbierania údajov je formou dotazníkového šetrenia, doplnená o rozhovory s expertmi. Výstupy tejto aktivity sa stanú podkladom pre vypracovanie Správy o dodržiavaní ľudských práv a slobôd za rok 2004.
 
Termín: január - december 2005
Zodpovední : SNSĽP
Finančné zabezpečenie: 0 Sk na rok 2004

Plnenie:
Úloha je plánovaná na rok 2005, jej realizáciu upresní Dodatok k Akčnému plánu na rok 2005.

3.4 Príprava a realizácia aktivít Ministerstva kultúry SR venovaných problematike  predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie.

Úloha:
Ministerstvo kultúry SR (ďalej len „MK SR“) bude v priebehu rokov 2004 – 2005 pokračovať v realizácii rôznych aktivít zameraných na zvýšenie tolerancie verejnosti k menšinovej kultúre a aktivít zameraných na predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie prostredníctvom viacerých kultúrnych inštitúcií. Podujatia takéhoto charakteru prispejú k rozvoju a poznaniu rozmanitosti kultúr jednotlivých národnostných menšín, a tým k prehlbovaniu tolerancie, k vytváraniu multikultúrneho prostredia ako aj k podpore procesu inklúzie do väčšinovej spoločnosti. 
Aktivity sa budú realizovať z rozpočtovej kapitoly MK SR.
 
Zodpovední: MK SR
Finančné zabezpečenie: z rozpočtovej kapitoly MK SR
 
Plnenie:
Poslaním organizácií v pôsobnosti MK SR je okrem hlavného predmetu činnosti pripravovať a realizovať aj výchovno-vzdelávacie podujatia orientované na predchádzanie všetkých foriem diskriminácie, rasizmu, xenofóbie, antisemitizmu a ostatných prejavom intolerancie.
Prehľad aktivít:

Slovenské národné múzeum
Medzinárodný seminár k problematike múzejnej komunikácie špeciálne zameraný na znevýhodnené skupiny obyvateľstva
Termín: II. polrok 2004, 2005

Plnenie:
V rámci svojich prezentačných aktivít ponúka verejnosti široké spektrum aktivít, ktoré nie sú zamerané len na zoznamovanie sa so zbierkovým fondom SNM, ale na poznanie celkového spoločenského a politického vývoja Slovenska. V rámci organizačnej štruktúry SNM pôsobia aj múzeá a dokumentačné centrá, ktoré sa zameriavajú na dokumentáciu a prezentáciu národnostných a etnických minorít. Sú to:
-	Múzeum židovskej kultúry v Bratislave
-	Múzeum kultúry karpatských Nemcov v Bratislave 
-	Múzeum kultúry Maďarov na Slovensku v Bratislave
-	Múzeum ukrajinsko-rusínskej kultúry vo Svidníku
-	Múzeum kultúry Rómov na Slovensku – súčasť Múzeí v Martine
-	Múzeum kultúry Čechov na Slovensku – súčasť Múzeí v Martine 
-	Dokumentačné centrum kultúry Chorvátov na Slovensku
Jednou zo základných úloh týchto organizačných jednotiek SNM je aj prezentácia života a kultúry národnostných a etnických menšín, ktorá v značnej miere napomáha predchádzanie všetkým formám diskriminácie rasizmu, xenofóbie, antisemitizmu a ostatných prejavov intolerancie. Tieto múzeá využívajú vo svojej činnosti stále expozície, no najmä výstavnú a edičnú činnosť. 
Plánované podujatie Medzinárodný seminár k problematike múzejnej komunikácie špeciálne zameraný na znevýhodnené skupiny obyvateľstva v roku 2004 SNM neuskutočnilo. Avšak prostredníctvom múzeí vo svojej pôsobnosti realizovalo celý rad kultúrnych aktivít zameraných na danú problematiku.

Divadelný ústav
Diskusné večery – pravidelné mesačné podujatia v spolupráci s mimovládnou organizáciou Amnesty International Slovensko
Termín: marec – jún 2004
Plnenie:
V mesiacoch marec–apríl 2004 v spolupráci s mimovládnou organizáciou Amnesty International Slovensko zorganizoval tri diskusné podujatia na témy Islamské ženy, Afrika a problémy Ruska.

V spolupráci s Divadlom Nota Bene pripravuje nový projekt (obdoba projektu z rokov 2002- 2003 – Túžby z ulice)
Termín: od mája 2004
Plnenie:
V decembri 2004 sa začal realizovať divadelný projekt s Občianskym združením Nota Bene: Krvavý kľúč.

V rámci edičnej činnosti vydá zborník pod pracovným názvom „Sprievodca rómskou kultúrou“
Termín: rok 2005

Štátna opera Banská Bystrica
Uvádzanie tanečného diela Gorana Bregoviča: „GYPSY ROOTS“ – cigánske korene
Termín: 2004 - 2005

BIBIANA, medzinárodný dom umenia pre deti
Projekt „Akí sme – Dialógy o tolerancii“ – výstava, divadelné programy, tvorivé dielne a premietanie video dokumentov.
Termín: rok 2004
Plnenie:
Bibiana zorganizovala projekty AKÍ SME? (Dialógy o tolerancii), ktorý mapoval život rómskej minority,  Čie sú to deti? a výstavu SPOZNAJ HRAVO SVOJE PRÁVO, ktorá prostredníctvom hry priblížila deťom ich práva ako prirodzenú súčasť života. 
K výstave bolo pripravené slávnostné otvorenie s pouličným programom POĎTE S NAMI ZA PRÁVAMI, v ktorom účinkovali súbory RÓMKA z Detvy, GRBARČIETA z Devínskej Novej Vsi a deti bratislavských škôl. Súčasťou výstavy bola aj animácia. Výstava bola v tlači  hodnotená ako zaujímavý a neobvyklý projekt BIBIANY a bola reinštalovaná v Slovenskom inštitúte v Prahe v ČR a v Hornozemplínskom kultúrnom stredisku vo Vranove nad Topľou a o reinštaláciu výstavy mali záujem viaceré ďalšie inštitúcie na Slovensku i v Čechách. Realizácii zabránil len nedostatok finančných prostriedkov. Ohlas v médiách bol mimoriadny nielen u nás, ale aj v susedných Čechách.
Prvá z plánovaného cyklu výstav o tolerancii ČIE SÚ TO DETI? (Kaskere ole čhavore?) zaujala svojou výpoveďou o živote Rómov. Základnú filozofiu výstavy vystihuje myšlienka lepšie sa spoznať a vzájomne sa rešpektovať cez prizmu pohľadu na život detí.
Zámer bol stvárnený vo výborných fotografiách Jozefa Schöna, ktoré boli obohatené o priestorové objekty voza so šiatrom, bábky, básne, hudobný doprovod, atď. Rovnako boli oživením ilustrácie jarovníckych detí ku knihe rómskej spisovateľky Eleny Lackovej. K výstave pripravili aktivizačné predstavenie VEĽKÝ PRIMÁŠ BARO (Baro primašis Baro). Rozprávka rómskej spisovateľky Eleny Lackovej v scénickom spracovaní D. Hivešovej-Šilanovej vyzdvihuje klasické hodnoty starej rómskej komunity. Vynikajúce výtvarne spracovanie, dobré herecké výkony a skvelá hudba oživili konečné vyznenie dramatizácie. Predstavenie sa v BIBIANE uvádza dodnes. Výstava sa stala putovnou, po Bratislave a Dunajskej Strede putovala po strednom a východnom Slovensku pod záštitou Úradu vlády a Združenia JEKHETANE. Hodnotená bola veľmi pozitívne, o čom svedčí aj vysoký počet návštevníkov a aj široký ohlas v tlači. Výstavu navštívil aj podpredseda vlády P. Csáky
Nové výstavy roku 2003 otvorila výstava MÁM SVETLO (Nerli, nerli), ktorá priblížila život a kultúru židovskej menšiny na Slovensku. Príbehy čerpajú nielen zo starých textov: Talmudu, Midraša a Starého zákona, ale odrážajú sa v nich aj pohnuté osudy Židov rozptýlených po celom svete. Súčasťou otvorenia bolo vystúpenie domácich autentických židovských súborov.

FAREBNÁ KRAJINA – dialóg na tému Rusíni
Termín: rok 2004 
Plnenie:
V januári 2004 v BIBIANE otvorili výstavu FAREBNÁ KRAJINA, v ktorej rozvinuli dialóg na tému Rusíni. V tomto cykle výstav o tolerancii si každá téma vyžadovala špeciálny prístup a hľadanie toho správneho kľúča. Kľúča k priblíženiu života, spôsobu myslenia, kultúry a umenia etnických skupín žijúcich na našom území. Pri Rómoch zvolili ako kľúč rómsku hudbu a maľby detí žijúcich v osadách, pri Židoch židovskú domácnosť s detskými hrami a biblické príbehy. Pri Rusínoch sa kľúčom do ich sveta stal obraz Dezidera Millyho a viaceré autentické prvky zo života na tomto území.
Zatiaľ priblížili rómsku, židovskú a rusínsku minoritu. Koncom roka 2005 pripravujú v rámci tohto cyklu výstavu o chorvátskej menšine.
Okrem výstav, ktoré sú nosné, obsahujú projekty aj divadelné programy, tvorivé dielne a premietanie videodokumentov na túto tému.

Výstava o chorvátskej menšine – výstava o kultúre, dejinách a spôsobe života Chorvátov žijúcich na Slovensku
Termín: 2005

KALO DANT – program na motívy rómskej rozprávky v spolupráci s rómskymi deťmi
Termín: jeseň 2005
Plnenie:
Od otvorenia prvej výstavy cyklu o rómskej menšine v roku 2001 BIBIANA pravidelne spolupracuje s rómskymi deťmi z Veľkých Levár v rámci komponovaných programov (napr. Záhradná slávnosť UNICEF, alebo MDD). Po úspechu hry VEĽKÝ PRIMÁŠ BARO bude perspektívne pripravovať aj nový program na motívy rómskej rozprávky KALO DANT v spolupráci s rómskymi deťmi. Predpokladaná premiéra bude na jeseň 2005. 

Slovenské centrum dizajnu
Výtvarná súťaž pre profesionálnych autorov z oblasti grafického dizajnu zameraná na vytvorenie propagačných materiálov (symbol, logo, značka, príp. ich kombinácia so sloganom) s využitím prostriedkov grafického dizajnu, ktoré by mohli byť súčasťou niektorých aktivít s témou boja proti diskriminácii, rasizmu, xenofóbii a pod.
Termín: 2005
 
Dom zahraničných Slovákov
Multikulturalita ako osud a ideál – beseda v Mestskej knižnici v Bratislave pri príležitosti Dňa zápasu za ľudské práva. Poukázanie na historické skúsenosti v budovaní multikultúrnej spoločnosti v krajinách strednej a južnej Európy ako vhodného modelu na predchádzanie akýchkoľvek foriem diskriminácie.
Termín: 25. marec 2005
 
Aktivity občianskych združení zabezpečujúcich rozvoj kultúr národnostných menšín
 
Kultúrny zväz Ternipen, Snina
Celoslovenský rómsky festival, Snina
Termín: II. polrok 2004, 2005

5. celoslovenský rómsky festival „TERNIPEN 2004“ – sa konal v dňoch 20. – 22. augusta 2004 v Snine. Tohtoročný festival bol spomienkou na holokaust. Uskutočnila sa prehliadka amatérskych rómskych súborov z celého Slovenska, vystúpenie divadelného súboru Romathan z Košíc, tanečného súboru ROM SOM z Ukrajiny, ako aj súboru Ternipen zo Sniny. Sprievodným podujatím bola výstava fotografií „Pohľady“ publicistu a spisovateľa J. Ravasza a študentky Katedry rómskej kultúry UKF v Nitre G. Ferleťákovej. 
 
Kultúrny zväz Chorvátov na Slovensku, Bratislava
Festival chorvátskej kultúry, Bratislava
Termín: jún 2004, 2005

16. Festival chorvátskej kultúry na Slovensku – uskutočnil sa v termíne 16. – 20. júna 2004 v Devínskej Novej Vsi. Vo festivalovom programe s ústrednou myšlienkou „festival bez hraníc“ sa prezentovali folklórne súbory zo Slovenska, Rakúska, Maďarska, Českej republiky a Chorvátska. Okrem bohatého programu vystupujúcich na javisku mali veľký význam sprievodné akcie ako otvorenie výstavy „Medzinárodná spolupráca vo fotografii“, festivalový sprievod, chorvátska sv. omša, stretnutie pri tradičnej ochutnávke pôvodných chorvátskych jedál a nápojov.

Poľský klub, Bratislava
Poľské dni kultúry, Bratislava
Termín: II. polrok 2004, 2005

8. Dni poľskej kultúry – konali sa v dňoch 3.11. – 11.12. 2004 v Košiciach. V rámci tohto podujatia sa uskutočnili tradičné jazzové koncerty, predstavila sa post rocková formácia Pink Freud. Súčasťou slávnostného otvorenia dní bol komorný koncert Premyszkeho sláčikového kvarteta. Taktiež boli otvorené výstavy Poľské abstraktné umenie, výstava Renaty Wota, výstava z Workshopu Spiš Art 2004, výstava účastníkov medzinárodného workshopu Poľského Klubu Košice. Veľký záujem vyvolali aj projekcie poľských filmov.

Karpatskonemecký spolok na Slovensku, Košice
Sviatok kultúry a vzájomnosti Karpatskonemeckého spolku, Kežmarok
Termín: jún 2004, 2005

9. Medzinárodný festival „Sviatok kultúry a vzájomnosti“ – konal sa v termíne 25. – 27. júna 2004 v Kežmarku. Zúčastnili sa ho karpatskí Nemci z celého Slovenska, cudziny, ako aj zástupcovia slovenského folklóru a rómskej menšiny žijúcej na Slovensku. V rámci festivalu sa uskutočnili sprievodné podujatia: výstava „Hans Weiss – umelci a podnikatelia“ a Žurnalistický seminár mládeže. Podujatie prispelo k uchovaniu a rozvoju tradícií, k výmene skúseností a vzájomnému porozumeniu a poznaniu, k prekonaniu predsudkov, ako aj k podpore myšlienky vzájomnosti a úcty k odlišnej kultúre a zvykom.

Zväz Rusínov – Ukrajincov na Slovensku, Prešov
Festival drámy a umeleckého slova, Medzilaborce
Termín: september 2004, 2005

43. Festival drámy a umeleckého slova Alexandra Duchnoviča – uskutočnil sa v dvoch termínoch: 11. – 12. mája 2004 súťaže v umeleckom prednese poézie a prózy a v dňoch 14. – 15. mája 2004 sa konala prehliadka divadelných súborov v Medzilaborciach. Súčasťou festivalu bol aj literárno-dramatický večer.

Zväz Rusínov – Ukrajincov na Slovensku, Prešov
Slávnosti kultúry vo Svidníku
Termín: máj 2004, 2005

50. Slávnosti Rusínov – Ukrajincov Slovenska – konali sa vo Svidníku v dňoch 18. – 20. júna 2004 za účasti 44 súborov zo Slovenska i zahraničia, uskutočnila sa vernisáž výstavy fotografií predchádzajúcich ročníkov pod názvom „Návraty“ a vernisáž výstavy „Plagát Slávností kultúry Rusínov – Ukrajincov Slovenska“.

OV Csemadok, Galanta
Kodályove dni Galanta – Celoslovenský festival speváckych zborov
Termín: máj 2004, 2005

„Dni materinského jazyka“ – sa uskutočnili v termíne 1. – 16. decembra 2004. Zúčastnili sa na nich žiaci a pedagógovia škôl galantského a šalianskeho okresu. V rámci podujatia bola usporiadaná súťaž v umeleckom prednese rozprávok v Žiharci a Galante, oslavy Mikuláša spojené s kultúrnym programom v Galante, súťaž v umeleckom prednese poézie v Tešedíkove, jazyková kvízová súťaž v Galante a Šale a slávnostné kladenie vencov pri pamätníkoch Zoltána Kodálya v Galante.

OV Csemadok, Dunajská Streda
Podunajská jar Dunajská Streda – Celoslovenská prehliadka detských a bábkarských divadelných súborov
Termín: I. polrok 2004, 2005

29. ročník celoslovenskej súťaže Podunajská jar – súťaž detských bábkarských a divadelných súborov, ktorá sa konala v termíne 1. – 6. júna 2004 v Dunajskej Strede. Cieľom súťaže bolo prehĺbiť tvorivé schopnosti záujmovo-umeleckej činnosti detských bábkarských a divadelných skupín žiakov základných škôl s vyučovacím jazykom maďarským. Taktiež sa uskutočnili odborné kurzy s cieľom prehlbovania odborných znalostí pre vedúcich súborov.

Divadelná spoločnosť Pódium, Komárno
Jókaiho dni Komárno – Celoslovenská prehliadka mládežníckych a dospelých divadelných súborov
Termín: jún 2004, 2005
 
41. ročník Jókaiho dní – celoslovenská prehliadka maďarských amatérskych divadelných súborov sa uskutočnila v dňoch 14. – 20. júna 2004 v Komárne. Podujatia sa zúčastnili aj dva hosťujúce súbory z Maďarska.

Združenie národnostných rozhlasových vysielaní, Bratislava
Jarný vietor vodu dúva, Bratislava – Celoslovenský festival ľudových piesní sólistov a súborov s medzinárodnou účasťou
Termín: I. polrok 2004, 2005
 
„Jarný vietor vodu dúva“ – celoslovenská súťažná prehliadka ľudových piesní sólistov a speváckych skupín, ako aj inštrumentalistov ľudových nástrojov a inštrumentálnych skupín sa uskutočnila dňa 12. decembra 2004 v Gabčíkove.

Zväz Rusínov – Ukrajincov na Slovensku
Festival duchovnej piesne, Snina
Termín: november 2004, 2005

14. Festival duchovnej piesne – konal sa v Snine dňa 7. novembra 2004. Účelom festivalu bola prezentácia náboženských piesní východného obradu v podaní pravoslávnych, gréckokatolíckych a svetských speváckych zborov.

Prehliadka interpretov ľudovej piesne – Makovická struna, Bardejov
Termín: II. polrok 2004, 2005

32. Makovická struna – súťažná prehliadka najlepších interpretov rusínskych a ukrajinských piesní. Súťaže sa zúčastnilo 60 interpretov ľudových piesní. Prehliadka sa uskutočnila v dňoch 3. – 4. decembra 2004 v Bardejove.

OZ Tornaľa
 I. Festival národnostných menšín, Tornaľa 
Termín: II. polrok 2004, 2005

1. Festival národnostných menšín – festival sa konal v dňoch 27. – 29. augusta 2004 v Tornali za účasti zástupcov vlády SR. V rámci festivalu prebehla prehliadka tvorivých výsledkov týždenného worshopu Divadelnej dielne mladých, vernisáž celoštátnej súťaže detskej kresby na tému „Poznáte korene svojich predkov?“, pochod súborov cez mesto, prehliadka programu detských a mládežníckych súborov, zasadenie festivalového stromu priateľstva všetkými zástupcami zúčastnených národnostných menšín. Cieľom festivalu bolo pozitívne zviditeľnenie vzťahu štátu k národnostným menšinám a ich prezentácii ako obrazu tolerancie a pokojného súžitia národností na území Slovenska.
Kultúrne aktivity organizácií v zriaďovateľskej pôsobnosti MK SR, ktoré neboli zahrnuté do akčného plánu, avšak boli realizované v roku 2004

Národné osvetové centrum 
Národné osvetové centrum (ďalej len NOC) - odborná inštitúcia MK SR zameraná na rozvoj kultúrno-osvetovej činnosti v Slovenskej republike - v zmysle svojho poslania realizuje aj vzdelávacie, záujmovo-umelecké a voľnočasové aktivity so zameraním na prevenciu foriem, ktoré sú deklarované v akčnom pláne predchádzania všetkým formám diskriminácie, rasizmu, xenofóbie, antisemitizmu a ostatných prejavov intoleranice.
NOC venovalo pozornosť danej problematike prostredníctvom konzultačno-poradenských a metodických aktivít a publikačnou činnosťou. Činnosť NOC bola zameraná  predovšetkým na:
- spolužitie väčšinového obyvateľstva s Rómami (propagácia rómskej kultúry, folklóru, prezentácia skupín, súborov a jednotlivcov, spoločné kultúrne aktivity a pod.)
- vzdelávanie rôznych skupín obyvateľstva v oblasti výchovy k ľudským právam,
- integráciu a akceptáciu zdravotne a mentálne postihnutých do spoločnosti,
- zvyšovanie citlivosti k akejkoľvek diskriminácii v každodennom živote obyvateľstva a činnosti kultúrnych subjektov a rôzne iné témy.
NOC ovplyvňovalo  týmto smerom  činnosť regionálnych osvetových stredísk, samospráv, mimovládnych organizácií  a iných subjektov, s ktorými v roku 2004 spolupracovalo. V odbornom časopise Národná osveta boli publikované viaceré materiály s danou problematikou.

Štátna vedecká knižnica v Prešove
Realizovala prezentáciu s názvom TOLERANCIA, CUDZIE SLOVO? - Zabudnuté deti - filmový dokument o okolitom svete slovami rómskych detí pre žiakov 9. ročníka ZŠ.
Spracovala rešerše:
- Rasizmus a rasovo motivované trestné činy, extrémistické hnutia (výber - mládež)
- Rasizmus a rasisticky motivované trestné činy
- Rómsky novorodenec (nie sociologické ani psychologické hľadisko)
- Moc a elita v politických súvislostiach (komunistická elita)
Zakúpila 8 knižničných jednotiek s touto tematikou.

Štátna vedecká knižnica v Košiciach
V knižnici pôsobí Informačné miesto Informačnej kancelárie Rady Európy, ktoré poskytuje materiály, informácie a poradenstvo o ľudských právach. Knižnica buduje od roku 1994 jedinú špecializovanú databázu o živote rómskeho etnika na Slovensku ROMANO, ktorá obsahuje bibliografické záznamy zo slovenskej i zahraničnej monografickej, zborníkovej i periodickej tlače v slovenskom, anglickom, maďarskom i nemeckom jazyku. Zachytáva informácie zo všetkých vedných odborov, legislatívne nariadenia a smernice, organizačné, spoločensko-politické a kultúrne zložky tejto komunity včítane diskriminácie a rasizmu. Táto inštitúcia participuje v uvedenej oblasti aj na tvorbe Slovenskej národnej súbežnej bibliografie.  Databázu možno nájsť na www.svkk.sk, kde možno rešeršovať z viacerých hľadísk. 
Knižnica tiež spolupracuje s reprezentantmi rôznych inštitúcií, s jednotlivými organizáciami, nadáciami. Veľvyslanectvo USA v Bratislave v roku 2004 v knižnici zriadilo InfoUSA, ktorého činnosť je zameraná aj na rozvíjanie tolerancie medzi ľuďmi bez ohľadu na národnosť, farbu pleti a vierovyznanie. Na slávnostnom otvorení sa zúčastnilo aj 15 predstaviteľov rómskych mimovládnych organizácií a dohodli sa formy ďalšej spolupráce.
Nemecká študovňa Goetheho inštitútu pri ŠVK v Košiciach zorganizovala v spolupráci s Národnou univerzitou, detským a mládežníckym centrom Padiun v Užhorode výstavu Užhorod našimi očami.

Slovenská knižnica pre nevidiacich M. Hrebendu v Levoči
Otázky diskriminácie, rasizmu, xenofóbie, antisemitizmu a ostatných prejavov intolerancie sa na stránkach slepeckých časopisov, ktoré vydáva Slovenská knižnica pre nevidiacich M. Hrebendu v Levoči objavujú sporadicky. Zvyčajne ide o príspevky týkajúce sa prípadov diskriminácie nevidiacich pri hľadaní zamestnania. Konkrétne v časopise Rozhľady č. 5/2004 V snahe pomôcť týmto ľuďom na stránky časopisu Rozhľady zaradili informácie, ako sa uchádzať o zamestnanie, ako vypracovať štruktúrovaný životopis s motivačným listom, čo predchádza samotnej účasti na konkurzoch, ako prezentovať svoje schopnosti pred personalistom, ako predchádzať diskriminácii v súvislosti so zdravotným postihnutím.
Vo zvukovom časopise Prameň v čísle 19/2004 priniesli príspevok o tom, že iba päť agentúr pomáha postihnutým hľadať zamestnanie, čo je dlhodobo problematická záležitosť. Situáciu by mali zlepšiť agentúry podporovaného zamestnávania.

Štátna vedecká knižnica v Banskej Bystrici
So zámerom naplniť všetky proklamované ciele v tejto oblasti sa v roku 2004 v ŠVK uskutočnili tri vzdelávacie aktivity s praktickými cvičeniami v modelových situáciách pre vedúcich útvarov a mladých zamestnancov knižnice a múzea:
1. 	Občan v spoločnosti, dvojdňové školenie s tvorivými dielňami a cvičeniami, 21.- 22. január 2004, školiteľ: o.z. Občan a demokracia	
2. Pracovné právo a pracovná disciplína (s osobitným zreteľom na boj proti diskriminácii a intolerancii), dvojdňové školenie s praktickými cvičeniami, 5.- 6. február 2004, školiteľ: o.z. Občan a demokracia	
3. 	Asertivita a prístup k používateľom ŠVK, seminár s praktickými cvičeniami, 23. november 2004, školiteľ: Mgr. Andrej Turčan, divadelný a rozhlasový režisér.

Slovenská ústredná hvezdáreň  
Slovenská ústredná hvezdáreň svojou činnosťou smeruje k rozvoju vedeckého poznania, k výchove pozitívnemu vzťahu k vede a ku zvyšovaniu všeobecného, odborného a kultúrneho vzdelania občanov, bez ohľadu na ich pohlavie, rasu, farbu pleti, jazyka, veku, sexuálnej orientácie či náboženstva. 

Slovenská národná knižnica 
V mesiaci jún 2004 realizovala prednášku o ľudských právach s JUDr. Vaculčíkovou v spolupráci s informačnou kanceláriou Rady Európy v Bratislave. Ide o prednášku a besedu určenú pre študentov stredných škôl (Združená stredná škola dopravná Martin – Priekopa a Stredná priemyselná škola v Martine). Taktiež poriadala individuálne konzultácie pre verejnosť. Akcia bola propagovaná v časopisoch Martinsko, Život Turca, TV Turiec a pozvánky boli zaslané na rôzne školy a inštitúcie v regióne.

3.5 Zorganizovanie 2. ročníka filmového festivalu o menšinách pod názvom „Menšiny v EÚ“.
 
Úloha:
Spoločnosť Barok Film Bratislava v spolupráci s Úradom vlády SR bude realizátorom 2. ročníka filmového festivalu o menšinách pod názvom „Menšiny v Európskej únii“.
Festival bude okrem samotnej prehliadky filmov zastrešovať aj premietanie pod holým nebom, diskusie, prednášky, happeningy, koncerty ethno a world music, výstavy a ochutnávky cudzokrajných kuchýň. V rámci festivalu bude odvysielaný aj cyklus 10 dokumentárnych filmov pod súhrnným názvom Tolerancia – cudzie slovo.
Cieľom podujatia je osloviť prevažne mladšie vekové skupiny so zámerom zoznámiť ich s históriou, vývinom i súčasným životom menšín vo svete i na Slovensku prostredníctvom filmového umenia. 
 
Termín :16.-19. september 2004.
Zodpovední : Spoločnosť Barok Film Bratislava
Finančné zabezpečenie: 397 500 Sk

Plnenie:
Druhý ročník Minority Film Festivalu pod názvom „Menšiny v EÚ“ sa uskutočnil 16. – 19. septembra 2004 v Bratislave. Úvodná diskusia – okrúhly stôl na tému Menšiny v nás sa konala v Českom centre v Bratislave za účasti hostí: Jiří Pehe, riaditeľ New York University v Prahe, publicista Eugen Gindl a sociológ Martin Bútora. Slávnostné otvorenie prehliadky filmov bolo spojené s projekciou filmu Obchod na korze, za osobnej účasti režiséra p. Juraja Herza. Do programu festivalu bolo zaradených sedem celovečerných filmov a šesť pásiem krátkych filmov s tematikou menšín v slovenskom i celosvetovom kontexte vrátane filmov študentskej a televíznej tvorby. Súčasťou projekcií boli často aj diskusie s autormi jednotlivých snímok. Každý deň počas konania festivalu sa popri premietaní filmov konali vystúpenia hudobných skupín (chorvátska citarová kapela ČRIP, írska a keltská hudba v podaní skupiny KELTIEG, židovské pesničky v podaní PRESSBURGER KLEZMER BANDu). Festival mal širokú publicitu v spravodajstve celoslovenských médií (SME, Národná obroda, SITA, TASR, STV, ...).
Úrad vlády SR podporil projekt sumou 397.187,- Sk.

3.6  Národný plán výchovy k ľudským právam.

Úloha:
Povinnosť vypracovať Národný plán výchovy a výučby k ľudským právam pre všetky úrovne vzdelávania vyplýva Slovenskej republike z odseku 11 Akčného plánu OSN k Dekáde pre vzdelávanie k ľudským právam na obdobie 1995-2004. Národný plán by mal byť východiskom pre trvalo udržateľnú výchovu a vzdelávanie k ľudským právam aj na obdobie po ukončení dekády v roku 2004.
Úloha týkajúca sa vytvorenia Národného plánu výchovy k ľudským právam bola uložená ministrovi školstva uznesením vlády SR č. 278/2003. Zabezpečením plnenia predmetnej úlohy bol poverený Štátny pedagogický ústav, ktorý pri jeho tvorbe ráta so spoluúčasťou jednotlivých rezortov štátnej správy ako aj s mimovládnymi organizáciami. Národný plán výchovy a výučby k ľudským právam bude financovaný z rozpočtu MŠ SR na rok 2005.
 
Termín : október 2004
Zodpovední : MŠ SR
Finančné zabezpečenie: z kapitoly MŠ SR

Plnenie:
Návrh Národného plánu výchovy k ľudským právam na roky 2005 - 2014, rozpracovaný pre oblasť školstva,  bol pripravený Štátnym pedagogickým ústavom (ŠPÚ), s ostatnými priamo riadenými organizáciami v rezorte školstva a niektorými mimovládnymi organizáciami. Návrh analyzovalo a pripomienkovalo viacero mimovládnych organizácií. Národný plán výchovy k ľudským právam na roky 2005 – 2014 bol dopracovaný ministerstvom školstva a schválený 2. operatívnou poradou ministra školstva dňa 8.2.2005.
Za realizáciu Národného plánu výchovy k ľudským právam na roky 2005 – 2014 zodpovedá MŠ SR. Gestorom je ŠPÚ, ktorý je zároveň koordinátorom plnenia navrhovaných úloh, realizovaných v spolupráci s Metodicko-pedagogickými centrami v SR, Výskumným ústavom detskej psychológie a patopsychológie, Štátnou školskou inšpekciou, Ústavom  informácií a prognóz školstva, Štátnym inštitútom odborného vzdelávania a mimovládnymi organizáciami, ktoré sa podieľali na jeho tvorbe. MŠ SR zároveň a ŠPÚ zároveň odporúča aj pri realizácii Národného plánu úzku spoluprácu s MNO, ktoré sa venujú výchove k ľudským právam.

4. Činnosť Medzirezortnej skupiny na realizáciu Akčného plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2004 – 2005

Úloha:
Medzirezortná pracovná skupina pracuje pod gesciou podpredsedu vlády SR pre európske záležitosti, ľudské práva a menšiny. V kompetencii medzirezortnej pracovnej skupiny je koordinácia aktivít v rámci akčného plánu, ako aj zapájanie ďalších rezortov či mimovládnych organizácií do prípravy a realizácie akčného plánu.
Medzirezortná skupina na realizáciu Akčného plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2004 – 2005 má 17 členov, predsedá jej podpredseda vlády SR pre európske záležitosti, ľudské práva a menšiny. 

Členmi Medzirezortnej skupiny sú zástupcovia: 
- Ministerstva financií SR,
- Ministerstva kultúry SR,
- Ministerstva obrany SR,
- Ministerstva práce, sociálnych vecí a rodiny SR,
- Ministerstva spravodlivosti SR,
- Ministerstva školstva SR,
- Ministerstva vnútra SR,
- Ministerstva zahraničných vecí SR,
- Ministerstva zdravotníctva SR,
- Úradu splnomocnenkyne vlády SR pre rómske komunity,
- Migračného úradu SR,
- Úradu hraničnej a cudzineckej polície PZ,
- Slovenského národného strediska pre ľudské práva,
- Štátneho pedagogického ústavu,
- Slovenskej zdravotníckej univerzity,
- ZMOS-u.

Plnenie:
Medzirezortná skupina na svojom pracovnom stretnutí  a ďalšou komunikáciou deklarovala záujem spolupracovať pri plnení úloh vyplývajúcich z akčného plánu na roky 2004 a 2005 a to formou medzirezortného programu Podpora multikultúrneho charakteru spoločnosti pod gesciou Úradu vlády SR. V rámci koordinácie prípravy spomenutého medzirezortného programu oslovil podpredseda vlády pre európske záležitosti, ľudské práva a menšiny listom zo dňa 26. mája 2004 dotknutých členov vlády SR so žiadosťou o konkretizovanie rezortných podprogramov. Rozpracovanosť návrhov rozpočtov rozpočtových kapitol však zapríčinila, že nie všetky zainteresované ministerstvá stihli zapracovať aktivity akčného plánu do vlastných rozpočtov.  V nadväznosti na túto skutočnosť bol uznesením vlády SR č. 616 zo dňa 23.6.2004 zrušený pôvodný zámer zriadiť medzirezortný program na rok 2005, so zámerom vypracovať takýto program na roky 2006-2007.
Napriek tomu jednotliví zástupcovia medzirezortnej skupiny i naďalej samostatne vyvíjali aktivitu v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie vo svojich rezortoch. 

Aktivity členov medzirezortnej skupiny, ktoré neboli zahrnuté do akčného plánu, avšak boli realizované v roku 2004:

Ministerstvo obrany SR
Ministerstvo obrany SR („ďalej len MO SR“) venovalo náležitú pozornosť vzdelávaniu profesionálnych vojakov a zamestnancov štátnej a verejnej služby v oblasti predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie. 
Hlavnými aktivitami boli prednášky v rámci vojensko-občianskej výchovy, ktoré v rozsahu 20 hodín ročne boli uskutočňované pre vojakov povinnej služby a prednášky v rámci spoločenskovedných seminárov, ktoré v rozsahu 40 hodín ročne boli realizované pre profesionálnych vojakov a zamestnancov. Tieto formy vzdelávania a výchovy boli obsahovo zabezpečované  účelovými publikáciami Vlastenecká výchova a Spoločnosť, armáda, osobnosť.
Vojaci v základnom výcviku boli oboznámení s problematikou medziľudských vzťahov, s právami a povinnosťami občana – vojaka, jeho právnou ochranou, ako i s možnosťami, ako predchádzať nežiaducim formám správania sa vojakov. Mužstvo a poddôstojníci absolvovali tematický blok „Ozbrojené sily SR a osobnosť“, v rámci ktorého im boli objasnené základné mravné požiadavky na vojaka OS SR. 
Činnosť veliteľov bola v oblasti výchovy zameraná na efektívne presadzovanie etického kódexu príslušníka ozbrojených síl SR do života štábov a jednotiek. Podľa štandardov správania a konania profesionálnych síl SR uvedených v Etickom kódexe profesionálneho vojaka ozbrojených síl SR vydanom v roku 2004, je v ozbrojených silách SR neprípustná akákoľvek diskriminácia na základe funkcie profesionálneho vojaka, vojenskej hodnosti, pohlavia, sexuálnej orientácie, fyzickej, psychickej a majetkovej prevahy, rasových, národnostných, náboženských a sociálnych rozdielov.  
Ozbrojené sily SR naďalej pokračovali v implementácii zásad medzinárodného humanitného a vojnového  práva do výchovy a výcviku  vojsk. Pre potrebu OS SR bola vydaná publikácia Ženevské dohovory a Dodatkové protokoly, Vojnové právo – príručka pre veliteľov a brožúra Zásady správania sa účastníkov boja. Na videokazetách boli distribuované filmy Bojuj správne, Vojna a dôstojnosť a Právo ozbrojeného konfliktu. V spolupráci s Generálnym štábom Švajčiarskej armády bol vyrobený a distribuovaný výcvikový interaktívny program na CD pod názvom Vojnové právo.
Uvedené aktivity prispeli k rozvoju výchovy príslušníkov ozbrojených síl SR k ľudským právam, zvlášť k pripravenosti zachovávať ľudské práva v prípade nasadenia a ozbrojeného konfliktu. 

Ministerstvo vnútra SR
Plne si uvedomujúc vážnosť trestnej činnosti s extrémistickým pozadím Ministerstvo vnútra SR (ďalej len „MV SR“) yypracovalo koncepciu pre elimináciu trestných činov s extrémistickým pozadím ako celku. 
V priebehu roka 2004 naďalej vyvíjala činnosť Komisia na koordináciu postupu pri eliminácii rasovo motivovanej trestnej činnosti a extrémizmu, ktorej činnosť a zloženie bolo upravené rozkazom ministra vnútra Slovenskej republiky č. 30/2004. Komisie na úrovni krajských riaditeľstiev Policajného zboru boli zriadené za účelom zintenzívnenia spolupráce medzi Policajného zboru a zástupcami mimovládnych organizácií na krajskej a okresnej úrovni. Zasadaní sa zúčastňovali tiež zástupcovia Generálnej prokuratúry Slovenskej republiky, Ministerstva spravodlivosti Slovenskej republiky a Úradu splnomocnenca vlády Slovenskej republiky  pre rómske komunity. Komisia úzko spolupracovala s mimovládnymi organizáciami. Ide najmä o organizácie Ľudia proti rasizmu, Nadácia Občan a demokracia, Slovenský helsinský výbor a Liga aktivistov pre ľudské práva. Prvá koordinačná porada pracovníkov na úseku boja proti extrémizmu zaradených v centrálnej komisií a krajských komisiách sa konala koncom roka 2004. A začiatkom roka 2005 sa uskutočnilo školenie týchto pracovníkov za účasti slovenských a zahraničných školiteľov.
Ako príklad postupu MV SR proti extrémistom možno uviesť najrozsiahlejšiu akciu zameranú na elimináciu nezákonných prejavov pravicového extrémizmu. Táto bola vykonaná dňa 4. 12. 2004 pracovníkmi úradu boja proti organizovanej kriminalite Prezídia Policajného zboru v súčinnosti s policajtmi KR PZ v Bratislave v obci Zohor, okres Malacky. V rámci nej bolo obvinených 7 osôb verejne prejavujúcich sympatie k fašizmu z trestného činu podpory a propagácie hnutí smerujúcich k potláčaniu práv a slobôd občanov v zmysle § 261 trestného zákona a 2 osoby v súvislosti organizovaním koncertu z trestného činu podpory a propagácie hnutí smerujúcich k potláčaniu práv a slobôd občanov v zmysle § 260 ods. 1, ods. 2 písm. a trestného zákona. 

Ministerstvo zahraničných vecí SR
Ministerstvo zahraničných vecí SR („ďalej len MZV SR“) sa v rámci plnenia medzinárodného záväzku Slovenskej republiky, týkajúceho sa implementácie Medzinárodného dohovoru o odstránené všetkých foriem rasovej diskriminácie, podieľalo na príprave a prezentácii Štvrtej a piatej periodickej správy SR o implementácii Medzinárodného dohovoru o odstránení všetkých foriem rasovej diskriminácie pred Výborom OSN na odstránenie rasovej diskriminácie. Prezentácia k uvedenej správe prebiehala v dňoch 9.-.10. augusta 2004 v Ženeve. MZV SR pripravilo na rokovanie vlády SR materiál „ Návrh správy o priebehu  a výsledkoch prezentácie Štvrtej a piatej periodickej správy SR o implementácii Medzinárodného dohovoru o odstránení všetkých foriem rasovej diskriminácie pred Výborom OSN na odstránenie rasovej diskriminácie“, ktorý vláda svojím uznesením č. 87 zo dňa 2. 2. 2005 schválila. Účelom tohto materiálu bolo informovať vládu SR o prezentácii uvedenej správy, záverečných odporúčaniach výboru a tiež stanoviť úlohy pre jednotlivých členov vlády SR.
V súvislosti s uskutočňovaním aktivít zameraných na boj proti diskriminácii je potrebné spomenúť spoluprácu MZV SR so Slovenským národným strediskom pre ľudské práva v uvedenej oblasti.

Splnomocnenkyňa vlády SR pre rómske komunity
Napriek tomu, že akčným plánom 2004-2005 nebola splnomocnenkyni vlády SR pre rómske komunity priamo uložená nijaká úloha, aj jej kancelária prispela k realizácii tohto dokumentu v praxi a i naďalej bude plniť špecifické úlohy v boji proti diskriminácii, rasizmu, xenofóbii, antisemitizmu a ostatným prejavom intolerancie. Prostredníctvom koordinátora pre právnu oblasť a ľudské práva sa uskutočnili nasledovné aktivity:
•	Koncom roku 2003 a začiatkom roku 2004 aktívne zapojenie sa do tvorby nariadenia MV SR, ktorým sa zriaďujú krajské komisie na koordináciu postupu pri eliminácii rasovo motivovanej trestnej činnosti a extrémizmu.
•	Koncom roku 2003 a v prvom polroku 2004 aktívne zapojenie sa do tvorby pilotného projektu „Policajných špecialistov pre prácu s komunitami“, ako aj do pripomienkového konania pri jeho schvaľovaní, a to aj účasťou v pracovnej skupine.
•	V roku 2004 účasť na dvoch zasadnutiach Komisie na koordináciu postupu pri eliminácii rasovo motivovanej trestnej činnosti  a extrémizmu zriadenej ministrom vnútra SR
•	Na jeseň roku 2004 účasť na koordinačnej porade ústrednej a krajských komisií na koordináciu postupu pri eliminácii rasovo motivovanej trestnej činnosti a extrémizmu.
•	Účasť na krajskej konferencii o prevencii kriminality v Banskej Bystrici, usporiadanej Krajským úradom v Banskej Bystrici. Konferencia bola zameraná na tvorbu partnerstiev vrátane boja proti diskriminácii a rasizmu.
•	Účasť na krajskej konferencii o prevencii kriminality v Jahodnej, ktorú usporiadal Krajský úrad v Košiciach. Konferencia bola zameraná na prevenciu kriminality v súvislosti so vstupom SR do EU s príspevkom k rómskej problematike, v ktorom bola značná časť venovaná rasizmu a diskriminácii a boju proti týmto fenoménom.
•	V roku 2004 účasť na dvoch konferenciách k problematike mediácie a probácie usporiadaných Generálnou prokuratúrou SR a Zborom väzenskej a justičnej stráže SR.
•	V rámci bežnej pracovnej činnosti prijímajú pracovníci úradu okrem žiadostí o pomoc aj podnety a sťažnosti dotýkajúce sa diskriminačného správania sa štátnych orgánov alebo jednotlivcov v rôznych oblastiach spoločenského života. Až do prijatia „antidiskriminačného zákona“ boli podnety a sťažnosti zasielané priamo orgánom a organizáciám, ktorých sa dotýkali, prípadne orgánom samosprávy alebo Kancelárii verejného ochrancu práv. Po nadobudnutí účinnosti tohto zákona sú sťažnosti a podnety, z ktorých textu vyplýva podozrenie z diskriminácie zasielané na Slovenské národné stredisko pre ľudské práva. Od nadobudnutia účinnosti predmetného zákona bolo takýchto podnetov 20.

Úrad pre štátnu službu
Napriek tomu, že do akčného plánu na roky 2004-2005 nie je zaradená konkrétna úloha pre Úrad pre štátnu službu („ďalej len ÚŠS“), tento považuje túto oblasť za mimoriadne dôležitú pri uplatňovaní štátnozamestnaneckých vzťahov v zmysle §3 ods. 2 zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov (ďalej len „zákon“).
Práva ustanovené zákonom zaručujú rovnaký prístup voči všetkým občanom pri vstupe do štátnej služby a pri vykonávaní štátnej služby, vzdelávaní a odmeňovaní v súlade so zásadou rovnakého zaobchádzania v pracovnoprávnych a obdobných právnych vzťahoch ustanovenou zákonom č. 365/2004 Z. z. o rovnakom  zaobchádzaní v niektorých oblastiach a o ochrane pred diskrimináciou a o zmene a doplnení  niektorých zákonov (ďalej len „antidiskriminačný zákon“). V súlade so zásadou rovnakého zaobchádzania sa na základe zákona zakazuje diskriminácia aj z dôvodu manželského stavu a rodinného stavu, farby pleti, jazyka, politického alebo iného zmýšľania, odborovej činnosti, národného alebo sociálneho pôvodu, majetku, rodu alebo iného postavenia.   
ÚŠS zabezpečil jednotnosť nárokov na profesionálnu úroveň uchádzačov, transparentnosť výberových konaní, dodržanie rovnosti príležitostí pri uchádzaní sa o štátnu službu vydaním prihlášky ÚŠS č. 93/2003 Z. z. zo dňa 7.3.2003 a služobného predpisu ÚŠS č. 18/2003 zo dňa 1.decembra 2003.
Práva ustanovené zákonom a ostatnými všeobecne záväznými právnymi predpismi sa v ÚŠS dodržujú aj v styku s verejnosťou.